Zortzi disko kaleratu dituzte Berri Txarrak taldekoek eta bederatzigarrena azaroan kaleratuko dute. (Argazkia: Dani Blanco)\n“Jaio” eta “Hil”-en artean “Musika” dago.\nNire bizitza. Pasioa da, zerbaiten parte sentitzeko atea, baina batez ere, barruak hustu eta konpartitzeko bidea. Pertsonalki barrura begirakoa naiz, ez oso soziala, eta musikari esker botatzen ditut kalean isiltzen ditudanak. Itzela da jendeak emozio deskarga hori bere egin eta feedbacka sentitzea. Hori hala, gurean artistak gosea pasa behar duela dirudi, horrek ematen diola glamourra. Beti izango du “noizko lanbide normal bat?” galdera kriminala atezuan. Niretzako musikaz bizitzea ez da inoiz helburua izan, denborarekin eraikitzen joan den bidea baizik. Profesionalizazioarekiko errezeloak izan ditut beti, baina orain mamu faltsuak zirela esan dezaket. Bosgarren diskoan utzi genituen lanak, epe luzerako apustu bat zela jakitun, paisaiaz gozatzeko eta helmugetara iristeko presarik ez izateko filosofiarekin. Hori surrealista da berehalako etekin eta emaitzen diktadurapeko munduan. Oso koherentea iruditzen zait, aukera izanez gero, mozorroa janzten eta eranzten ibili beharrean, 24 orduz izatea musikari. Kuriosoa da, jende asko bizi da musikatik, eta hori ahalbidetzen duen musikaria da hortaz bizi ezin litekeen bakarrenetakoa. Behin hortik bizituta, jakina alderdi ez hain erromantiko bat dagoela, sortzeaz, jotzeaz eta musika egiteaz harago zaindu beharreko alderdi bat. Baina urrats koherente horren parte da, ulertu behar duzu, barneratu, eta batez ere, alderdi erromantikoa lehenetsi, ez dadin zeregin periferikoek itota gelditu. Oso garrantzitsua da musikala ez denarekin ez obsesionatzea.\nNola kudeatzen da arrakasta, burua ateratzen duenari segaz mozten zaion herri honetan?\nGaraia da gauzei euren zinezko neurria hartzeko. Euskal musikan mainstreama balego bezala ari gara, baina gure mainstreama jostailuzkoa da eta gure atrofia kontuan hartzea ahazten zaigu. Niretzat arrakasta zuk zure bidea egin eta jendea zure kantuekin zu beste musikari batzuen abestiekin emozionatzen zaren gisan emozionatzea da. Kontziente naiz talde bat oso ezaguna egiten denean, hedabideetan asko agertzen denean, errezelozko “berriz hauek!” ateratzen zaiola jendeari. Niri ere ateratzen zait. Horregatik asmatu behar duzu etengabe, bizirik sentitzeko. Iraun genezakeen beti kantu berak jotzen, abesti ezagunenen esklabo, zirkuitu beraren gatibu, baina horrek taldea oxigeno gabe utziko zukeen. Ezinbestekoa da bide ezberdinak urratzen saiatzea, erronka berriei aurre egitea, eta zure burua behartzea. Errespetua ez da beti jendeak entzun nahi duena joz irabazten, xaxatuz baizik. Taldeak behartu behar du publikoa, “hau egin nuen, hau eman nizun, baina orain beste hau da nire harrikada” adieraziz.\nArrakasta aipatzean zergatik ez da inor mintzo gibeleko lan eta balore artistikoaz?\nJendeak ez du lana baloratzen. Ez dakit ez ote garen talibanak gure kultura txiki honekin. Ados, euskarazkoa izaki kultura gutxitua gara, baina gutxizalea ere bai batzuetan, eta gutxieslea askotan. Hori oso tristea da. Erraza da arrakasta jendeak nahi duena egiten dugulako biltzen dugula esatea, edo balizko mainstream euskaldunean surfeatzen dugula pentsatzea, baina horrek euskal eszenari buruzko mamu faltsuak elikatu baizik ez du egiten. Dena eta edozer dianaren erdian jartzeko prest dagoen enfant terrible asko dabil bazterretan baina azken batean, musika egitea kantuak sortu, furgonetan sartu eta oholtzan izerditzea da. Beste guztia periferikoa da. Horregatik da niretzat artistaren anbizioa positiboa, hobetu nahia baita, etengabeko ikasketa honetan urrats bat harago emateko ahalegina. Hori da musikaren magia. Baina ez, gurea izango da anbizioa gaizki ikusita dagoen lanbide bakarra. Gure gutxizaletasunari esker, eroso gaude gure txikitasunean, eta orain dela 25 urteko arazoei egozten dizkiegu erruak. Hortxe gabiltza gure branka txikiekin akuarioan gustura, A-8an bira egiten, itsasora irten nahi duenari buruz gaizki esaka. Eskertuko nuke beste askok akuarioko errege izaten saiatu beharrean itsasora irteteko ahalegina egingo balute.\nGure akuarioan, desagertutako taldeak dira errege. Zergatik?\nGaur egun inongo kasurik egiten ez zaion talde bat bananduko balitz, hemendik hamar urtera “horiek bai zirela!” esango litzateke. Horrek nazka ematen dit. Taldea desegiten denean sekulako negar eta lanturuak entzuten dira eta jotzen zuten bitartean 80 lagun zeuden kontzertuetan. Batetik ez ditugu gure artistak ezagutzen, eta bestetik 80ko hamarkadarekiko dependentzia izugarria daukagu. Oraindik inork ez du hitz egin 90eko hamarkadaz. Orokorrean, musikalki oso kontserbadoreak gara. Nostalgia eta dinosauroen artean bizi gara. Dinosauroak beti izango dira dinosauro eta beti mugituko dute jendea. Amorrua ematen dit agian Berri Txarrak dinosauro erdi-gazte erdi-zahar bihurtu dela pentsatze hutsak, baina oso zaila da liga horretan sartzea. Oso tristea da hori. Horregatik poztuko nintzateke talde gazte bat etorri eta tronpetarik gabe ostikoa emango baligu denoi.\nTronpetarik gabe ostikoak ematea ez al da Berri Txarraken oinarrizko jarrera?\nDisko berrian itsu-itsuan sinesten dudan esaldi bat dator: “Exijitzen ahal den minimoa pasioa da”. Taulara igotzean kantuak dira protagonistak, ez zu, ez zure irudia, ez argiak, ez diskurtsoak... Kantuek hunkitzen dute jendea, eta gure lanbidea zerbait bada, jendea hunkitzea da. Hunkitzea izan liteke plazera ematea, hausnarketarako esaldiak botatzea, baina batez ere, emozionatzea da. Itzuli dadila jendea etxera kontzertu aurretik ez zuen zerbaitekin, arnasbide batekin, une errepikaezina bizi izanaren zirraraz, edo besterik gabe, rockaren parte sentiturik. Periferiek prozesua aspertzen eta moteltzen dute. Talde bat sortu berri duten ezagunak etortzen zaizkit ze gitarra, anpli edo mikro erosiko nukeen galdetzera, eta ez dute ulertzen hori nire lehentasunen zerrendan atzean dagoela. Lehenengo kantuak egin behar dira, letrak, jo, gaizki jo, berriz entseatzera sartu... Horiek dira oinarrizko lehentasunak eta beste guztia periferia da. Guk hori beti izan dugu garbi. Oso talde musikala izan gara beti.\nMusikala izateak etengabe arriskuak hartzea esan nahi du?\nNiretzat, rockak arrisku puntu hori galtzen duenean interesgarria izateari uzten dio. Rocka eta arriskua oso lotuta daude. Guri metalaren indarra, punkaren jarrera eta pop-aren melodia gustatzen zaizkigu, iturri askotatik edaten dugu, eta espektroa zabaltzeak ortodoxia eraisteko balio du. Zuzenekoa ere beti da inkognita bat. Horregatik aldatzen dugu aldiro kantu zerrenda. Kontzertua baino ordubete lehenago egiten dugu, gure teknikariak oso urduri jartzen dira, baina alde kamaleoniko horrek bizirik mantentzen gaitu. Esaterako iaz, bi-hiru astetan Ibarrako Gaztetxean, Donostiako Kursaalen eta Hellfest-en (Europako metal, punk eta hard core jaialdi handienetakoan) jo genuen. Bira berean ari ginen, kontzertuek ez zuten elkarrekin zerikusirik izan, hiru kantu zerrendak oso ezberdinak izan ziren, baina ez zen ezer pasa. Arriskua musikaren misterioaren parte da.\nZure letrek ere ez dute misteriorik falta. Testuinguru argietatik xenda lausoetara abiatuzalea zara.\nKantua entzuleak borobildu behar duela sinesten dut. Kantua errekatxo bat da, letragileak harriak jartzen ditu, eta norberari dagokio koska batetik bestera jauzi egitea. Ni harriak jarrizalea naiz, baina ez eskatu zure partez salto egiteko. Hori hala, gerta liteke ustez kantu politikoa idatzi eta entzuleak maitasun abestitzat hartzea. Edo alderantziz. Interpretazio ireki horiek oso aberasgarriak dira kantuarentzat. Kantua oso itxia dagoenean, edo letra oso nabarmena denean, bai denboran bai emozio-bideetan, oso ibilbide laburra izaten du. Horregatik, azken urteetan letrak dira nire buruhauste handiena. Kantu bat sortzea ez zait hainbeste kostatzen, baina letra batekin gustura geratzea bai. Ez dira alferrik denboran irauten duten kantuak letra onak dituztenak. Suposatzen da rockak berehalakotasuna behar duela, filosofatzeko tarte estua duela, eta nekeza da rock kantu baten baitako poetikotasunaren neurria bilatzea. Nik ez dut nire burua kronistatzat, baina inportantea zait musikak erantzun bat ematea bere garaiari. Era berean, Bide Ertzean-ek dioen bezala, “gaur ez daukat manifesturik”, eta maitasuna, maitasun eza edo bakardadea bezalako gai unibertsalei buruz aritzeko beharra sentitzen dut. Hori bai, Berri Txarrakekin holako kantuekin bakarrik disko bat egitea aukera galdua irudituko litzaidake.\nAro zaharretik irten eta berrian sartu gabe, selfy-ak egin eta egin, aukerak galtzeko moduan gaude?\nAnaia Handi etengabeko honek magia puntu bat kendu dio musikari. Inprobisaziorako gogoa ahitzen du momentuan otu zaizun txorakeria munduaren erakusleihoan zintzilikatu dezaketela jakiteak. Edo alderantziz, talde baten zain zaude eta bart Kopenhagen eman zuten kontzertua ikus dezakezu, zer argiteria erabili zuten, zer kantu jo... Bizi dugun zapping aro honek dena jarri digu eskura, baina arreta galarazten digu. Atxagak dio ez dela aro onena literaturarako, dena oso azkar doanez jendeak ez daukala pazientziarik liburukote bat irakurri edo blog bat jarraitzeko. Hori musikari aplikatzen ahal zaiola dirudi, baina niri bost. Baliteke zaharkitua gelditzea, baina nik sinesten dut diskoan, kantuen bilduman, eta lan bat entzuteko 45 minutu ez badauzkazu, zuretzat kalte. Internetekin jendeak kristalezko bola bat zeukala zirudien, baina aho handiz eta ziur hitz egin duen jendea ipurdi-bistan utzi du denborak. Adibidez, gure testuinguruan, single bakarra duen talde batek egin dezake bira bat? Joan zaitez kontzertu batera eta kanta bakarra jo, ea zer gertatzen den... Internetek ate guztiak zabaltzen dituela esaten denean, zenbateraino da egia txiletar batentzat zure kontzertu bat ikustea erraza dela? Zertarako balio digu demokratizazio eta horizontalizazio horrek, Spotify-en Lisabo jarri eta ez bada agertuko? Doakotasuna frenatzeko modurik egongo ez denez hemendik 20 urtera musika oparituko dela diote batzuek. Gaur egun ere diskoa kontzertuak eman ahal izateko aitzakia baizik ez dela entzuten diet askori. Ez dut ulertzen. Niretzat disko bat oso gauza serioa da. Ados, rockak zuzenekoetan hartzen du zentzua, baina niretzat disko bat ez da sekula zuzenean jotzeko aitzakia izango. Horregatik diot, niretzat etorkizuna gaur gehi gaur gehi gaur... dela.\nGaur gehi gaur gehi gaur... 20 urte bete ditu Berri Txarrakek.\nEz genuen ohiko bilduma lana egin nahi. Ez gara sekula oso atzera begira jarrizaleak izan. Eman dugun urrats bakoitza baloratzen dugu, baina aurrera begira beti. Horregatik eman dugu gure 20. urteurrena disko berri bat konposatzen, lan berezi bat prestatzen. Hori da gure arnasa. Aldi berean, egin dugun ospakizun biratxoan, harrituta geratu gara etorri den jende saldoarekin, kantu zaharrak berreskuratzea baimendu diegu gure buruei, eta denboraren joanak dakarren puntu generazionalaz ohartu naiz. Izugarria da jendea kantuen bitartez bere bizitza lotzen sentitzea. Orduan, ulertzen duzu zergatik duen rockak hain lotura zuzena nerabezaroarekin. Lehenengo maitasunaren zirrarekin oso lotuta dagoen zerbait da rocka, ezin da etengabe sentitu, eta horregatik ez dira sekula oso lagun onak izan zahartzaroa eta rocka.\nNortasun agiria: Gorka Urbizu\n1977ko maiatzaren 31n sortu zen Lekunberrin. Txikitan, pianoa eta esku-soinua jotzen ikasirik, 14 urterekin Nahita Nahiez taldean teklatu jole hasi zen. 1994an, Berri Txarrak taldea sortu eta bertako kantari eta gitarra-jolea da geroztik; zortzi disko (bederatzigarrena azaroan kaleratuko dute) eta DVD bat kaleratu dituzte. Bestalde, kolaborazio andana egin du, eta Peiremans eta Katamalo proiektuen parte izan da.\nOff the record: Tabernan\nItxita dago taberna. Metatutakoetatik hiru aulki eta mahai bat akomodatu, eta dantzan hasi dira hitzak. Bira osteko hamar eguneko gaixoaldia pasa eta disko berria labean sartzen harrapatu dugu Gorka. Elkarrizketa pertsonal bati ezetz esateko garai onenean. Alabaina, letra kantuaren aldarteari nola, senez egokitzen dizkie hitz eta irudiak ideiei. Ez du hanka-sartzearen kerik nahi, baina ez dio uko egiten arriskuaren suari. Oholtzako jarrera dakar grabagailu aurrera: izerditu dezala hitzak eta hitz egin dezala izerdiak. Segidarik gabeko trenbidean argazkiak egin, krimenaren arrastoak ezabatuko balitu legez aulkiak eta mahaia metatu, eta herrirantz doan gibeleko bide atarian agurtu dugu elkar. Tabernak itxita jarraitzen du. Laster zabalduko dute.\nKanal honetan artxibatua: Berri Txarrak\nZiurgabetasunaren garai ilunak\nMendebaldeko Europa da uneotan Covid-19 izurriaren epizentroa: 55.000 heriotza baino gehiago


Foruko Udala - MARTXOAK 1EAN FORUK BERE "ARATUSTE EGUNA" OSPATUKO DAU LEHEN ALDIZ, HERRIKO TABERNAK ETA TXOKOEK ANTOLATUTA ETA UDALAREN KOLABORAZIOAGAZ\nMARTXOAK 1EAN FORUK BERE "ARATUSTE EGUNA" OSPATUKO DAU LEHEN ALDIZ, HERRIKO TABERNAK ETA TXOKOEK ANTOLATUTA ETA UDALAREN KOLABORAZIOAGAZ\nHerriko ostalaritza establezimenduak eta herriko txokoek antolatuta, eta Udalaren babesa eta kolaborazioagaz, Foruk bere lehen "aratuste eguna" ospatuko dau martxoak 1ean. Mexikoko kultura gogoratuz, herri bazkaria egingo da, bertan "Mexiko"ko gaiari lotutako mozorro-jantziagaz etortzea eskatzen da.\nForuko lehen aratuste egunean batera parte hartuko dabe Taberna Urdaibaik, Batzokiak, Haitz Biribil Txokoak eta Muinogorri Txokoak. Jai eguna umeentzako tailerrak eta jolasakaz hasiko da, goizean zehar hamaiketakoa eta trikitilariak giroa alaituko dabe. Egunaren ekintza nagusia Herri Bazkaria izango da umeentzako eta nagusientzako. Arratsaldean, umeentzako puzgarriak eta musika egongo dira. Fanfarriak mozorro desfilea girotuko dau eta mozorrorik onenari saria egongo da. 22:00etan jaiari bukaera emoteko txokolatea eskeiniko da.\nForuko lehen aratuste egunaren ospakizuna herri ekimen barri bat da, herrian antolatzen diren ekintza sozio-kulturalen gehiagarri. Asmoa herriko kultura dinamizatu eta herritarren arteko harremanak sendotzea da.\n“Udalak pozik hartzen dau Foruko lehen aratuste eguna antolatzearen proposamena. Izan be, forutarrek aisialdiaz herrian gozatzeko beste ekintza bat da, oraingoan, karnabalak".\nHorregatik forutar guztiak animatzen doguz Foruko aratuste eguna ospatzera: alaitasunez eta umorez aktiboki parte hartu, geure herriko tradizio barri baten hasiera izatearen ilusioagaz.


Lazkaotik zestari keinuka ari dira – Euskal Heriko XISTERA Kluben Kluba\nLazkaotik zestari keinuka ari dira\nTradiziorik ez izan arren, badirra herriak zestari keinuka egiten ari direnak, eta horietako bat da Lazkao. Pilotalekua ere tamainakoa daukate, 46 metrokoa baita, sare bikainarekin, eta horrek zestaz aritzeko aukera ematen du.\n´´2018an ekarri genuen aurreneko aldiz zesta Lazkaora, Xisteraren eskutik. Mutilen eta nesken partida bana jokatu ziren, eta jendea gustura egon zen haiei begira. Ondoren ate irekiak egin ziren, eta mutikoak gustura aritu ziren, probatzen´´, esaten du Jabi Gelbentzuk, LAPKE Elkarteko arduradunak.\nHorrek udan zestako ikastaro bat antolatzeko bidea zabaldu zuen, eta arrakastatsua izan zela dio Jabik. ´´Deialdia egin genuen 2019ko uztailean ikastaro bat egiteko, eta 10 mutiko izan ziren izena eman zutenak, neskarik ez zen animatu. Joseba Zuloaga etorri zen ikastaro hori ematera, eta egia esan, oso arrakastatsua izan zen, umeak oso gustura jardun baitziren´´, esaten du Gelbentzuk.\nHorrek, berriro ere beste ate bat zabaldu zuen, eta 2019ko urrian beste jaialdi bat ere antolatu zen Lazkaon, berriro ere Xisteraren eskutik. Alde batetik kadeteen Zirkuitoko jardunaldia izan zen, eta bestetik nesken eta mutilen partida bana jokatu ziren. Berriro ere zaleek ongi hartu zuten eginiko jaialdia.\nHortik aurrera ez da gehiago egin, baina azkeneko urte honetan ezin izan da ezer ere egin, eta beraz dena geratuta dago. Garbi dago Lazkao zestaren hurrengo plazetako bat izan daitekela. Lehen urratsak eman dira, eta orain jarraipena eman beharko zaio horri.\nZesta probatu eta gustatu zitzaien gaztetxo guztiak esku pilotan eta futbolean dabiltza, baina agian zestan jarraitzeko deia eginez gero, berriro ere itzul daitezke. Garbi dago Lazkaotik datozen keinuei erantzun on bat eman behar zaiela.\nErremintaren 26. alea\nAitor Gorostola, Azpeitiko azkeneko puntista?


Otsailaren 29a, aurten bisusturtea - BlogaBogaBlogaBoga\n← Aingeru Guardako egunean kukuak erromako zubian jotzen du lehenbizi\nAingeru zaindariaren eguna, Ibaetako jaiak →\nOtsailaren 29a, aurten bisusturtea\nBisusturte, bisest eta bisestura esanda otsailaren 29a, gaurko eguna, datorkigu gogora; lau urtetik behin otsail txikiari eransten diogun egun hauxe. Euskaraz izen ugari ditu eta denak oso antzekoak: bisest, bisext, bisexte, bisiesto, bisuste, bisusto, bisustu, bixisto, bixixto, bixixte eta biziztu topatu ditugu Orotariko Euskal Hiztegian. Hala ere harrigarriena ez da izen aldaera mordoa baizik bisusturteak zenbat uste, sineskeria eta esaera dituen gurean.\nUrte biziztuan gauza handiak gertatzen omen dira, halako ustea dute hainbat tokitan. Izan ere 365 egun izan ordez 366 izateak badu zer edo zer berezirik. Bisusturtean boda arraro aunitz izaten direlako ustea bada hainbat tokitan, Zuberoan adib. “zaharrak amurus direla bixisto den urtian” esaten omen da. Ezkontza arraroa eta uzta ona, horiek ekartzen ditu bisusturteak: “bisusturtea desgraziatua baina uzta ona” eta “bisusturtean uzta handiak” ere hortxe baititugu. Traturako edo negoziorako urte ona dela dirudi, Bizkaia aldean entzundako “bixusturtien idi zurixe saldu ta artue ekarri etxera” esaerak erakusten digun moduan. “Bisusturte haur urte” ere bide beretik doa, uzta emankorra den urtean haurra jaiotzea irabaziaren seinale baita. “Bisusturte denean bizki asko egin eta ume asko irol jaiotzen direla” eta “bisusturtean ume iroleginak” ere esaten da, alferrikako umeak direla esateko akaso?\nEz dute halakorik uste egun horretan jaiotakoek, ez horixe. Elkartea ere badute Donostian eta harro ospatuko dute gaurko eguna. Lau urtetik behin urtebetetzea ospatzea ez da huskeria!\nData: 2012, otsaila 29 | Kategoriak Asteroko aipuak | Iruzkinak


Iñaki Goikoetxea, EuskarAbenturaren antolatzailea: “Gazteek Euskal Herri osoa oinez ezagutuko dute EuskarAbenturari esker” – Irunero\nPosted on 2020(e)ko urtarrilak 7 2020(e)ko urtarrilak 8 by Irunero\nEuskarAbentura Euskal Herriko gazteentzat euskaraz antolatzen den espedizio bat da. Espedizioa uztailaren 1etik 31ra egingo da eta Euskal Herri guztia zeharkatuko da. Euskara, kultura eta kirolaren eskutik ingurua ezagutzeko aukera izango dute gazteek Iñaki Goikoetxea antolatzaileak azaldu duenez.\nEuskara gazteen artean bultzatzeko helburuarekin sortu zen proiektua da. Lehen espedizioa 2018. urtean egin zen eta hauek dira espedizioaren 4 helburu nagusiak: Euskararen erabilera bultzatzea, euskal kultura zabaltzea, gazteen artean sareak sortzea eta espedizioa inguratzen duten balore positiboen zabalpena sustatzea.\nOrain arte egindako EuskarAbentura espedizioen balorazioa positiboa da?\nBai, orain arte bi espedizio antolatu dira eta bakoitzean 120 gaztek parte hartu dute. Lehenengoa antolatu genuenean ez genekien nola aterako zen, baina, antolakuntzak, gazteek eta inguruko guztiek oso balorazio positiboa egin dute.\n“EuskarAbentura bizitzan behin bakarrik bizitzen den abentura horietako bat izango da”\nZer egin behar da hirugarren EuskarAbenturan parte hartzeko?\n16 eta 17 urte arteko gazteei zuzendutako abentura da, beraz, abenturara batzeko gazteek proiektu bat aurkeztu behar dute. Proiektua osatzeko hiru gai proposatzen zaizkie gazteei: euskal emakume sortzaileak, ingurumen sailkatua eta berdintasun edo integrazio bidean dauden kolektiboak. Lana era askotariko formatuen bitartez aurkeztu daitezke: proiektu literarioak, eskulanak, ikus-entzunezko sormenak, … Lanak entregatzeko epea martxoaren 15era arte zabalik egongo da. Lanak baloratu ostean, 2020. Urteko EuskarAbentura parte hartuko duten gazteen zerrenda argitaratuko da.\nZer egingo dute gazte horiek EuskarAbenturaren barnean?\nGazteek Euskal Herri osoa oinez ezagutzeko dute EuskarAbenturari esker. Abentura Zuberoan hasiko da eta Getxoraino iritsiko da. EuskarAbentura bizitzan behin bakarrik bizitzen den abentura horietako bat izango da.\nMota askotako jendea elkartzen da abenturan?\nBai, euskararen inguruko errealitate guztiz ezberdinak bizi dituzten gazteak elkartzen dira bertan. Euskal Herriko eremu ezberdinetako parte hartzaileak izan ditugu, baita euskal diasporako kideak. Harrigarria da, nahiz eta euskararen ezagutza maila ezberdinak izan, gazteak nola elkartu eta elkar ezagutzen diren ikustea.\nZein izan ohi da ibilbidea?\nAurten ibilbidean aldaketaren bat egotea gerta daiteke. Orain arte, aldiz, Zuberoan hasi eta Pirinioetatik Nafarroa guztia zeharkatu ostean, Arabatik euskal lurraldean sartu gara berriro. Araba eta Gipuzkoako barnekaldean zehar ibili ondoren kostaldera iritsi izan gara. Lapurdin 2 edo 3 egun pasa ondoren, Biarritz eta Baiona bisitatu eta Irundik sartzen ginen berriro kostaldetik Bilbo ingurura iritsi arte.\n“Euskararen inguruko errealitate guztiz ezberdinak bizi dituzten gazteak elkartzen dira bertan”\nAbenturan Irungo parte-hartzaileren bat izatea polita izango litzateke?\nBai, orain arte euskal lurraldeko leku askotako jendeak parte hartu duen arren, oraindik ez da parte hartzaile irundarrik abenturan estreinatu. Beraz, 16 eta 17 arteko gazteak abenturan izena ematera animatzen ditugu.\nPosted in Beti GazteTagged Espedizioa, euskara, EuskArabentura, irun, irunero, Udara


Politika ekonomikoak: Parlamentuak gardentasunean eta erantzukizun demokratikoan insistitzen du\npolitikak Ekonomiaren: nola Legebiltzarrak gardentasun eta erantzukizun demokratikoa azpimarratzen\nLegebiltzarrak ekonomikoak eragiten dieten erabakiak bermatzeko paper garrantzitsua jokatzen ari gardentasunez hartu © AP Irudiak / Europako Parlamentuaren\nParlamentuak, EBko bi legegintzako organoetako bat den aldetik, estuki inplikatuta dago EBren ardura duen esparru guztietan legedia eratzen, nekazaritzatik bankuetara. Greziako zor krisiak eta multinazionalek zerga zama arintzen laguntzen duten zerga ebazpenen inguruko eskandaluek arazo ekonomikoak lehen planoan sartu dituzte. Aste honetan, europarlamentariek bost finantza ministro eta Europako Banku Zentraleko presidentea galdekatu dituzte azken garapenen inguruan.\nGrebak inposatutako austeritate neurriak zorroztuz hasi ziren, neurriak demokratikoki erantzukizun handiagoa eskatzen zuten erabakiak hartzeko prozesuan. Greziako gizartearen bailout akordioen eragina aztertu dute eta greziar gobernuaren negoziazioetan parte hartzen duten ministroen erantzunak bilatzen dituzte.\nHolandako finantza ministro Jeroen Dijsselbloem, Eurogroupeko presidentea eta greziar gobernuak bertako negoziatzaileekin, dagoeneko Ekonomia Gaietarako batzordearen aurrean agertu ziren Otsailean negoziazioak buruzko parlamentariak laburra. Parlamentuak ere ospatuko batekin kontsulta 2013 2014-en soiltasuna programak zelan eragingo zuela finantza laguntza eskatu Herrialde sartu. MEP bat eskatu jende arruntari euren esperientziak partekatu eta proposamenak, horietako batzuk ziren geroago bere txostenean.\nOn 23 Irailaren, Mario Draghi, Europako Banku Zentralak (EBZ) presidenteak, eta Ekonomia Gaietarako batzordeko kideak izango du eurogunean azken garapenak buruz hitz egiteko. EBZk lau erakundeetan Greziako bailout programa ezartzeko zaintzea da.\nhitzarmen bat Legebiltzarraren arteko ondorioztatu eta EBZk ezartzen ditu, banku hori behartuta dago bere eurodiputatu den urteko txostenak aurkeztu eta honen zuzendaritza kideek aldizka agertu beharko luke batzorde aurretik. Lisboako Ituna (Art 284 (3)) halaber, EBZk eta Parlamentuaren arteko iritziak trukatzeko deiak.\nThe batzorde berezien zerga epaiak on Frantzia, Alemania, Italia eta Espainiako finantza ministroek zalantzan jarriko on 22 Irailaren. Parlamentariak espero dira eskatu zerga moldaketak euren herrialdeetako multinazionalak aldean hartu dituzte buruz.\nWith soiltasuna neurri ari EB osoan inplementatu, Legebiltzarrean izan da azoka fiskalitatea, printzipio hori, dudarik gabe, zerga epaiak undermined EBko zenbait estatu kide azpimarratu. bezala Luxleaks eskandalua erakutsi, multinazionalek zerga epaiak onuragarria izango beren zorraren zama arintzeko.\nZerga irizpen batzordearen: 22 irailaren bilera agenda\nEkonomia Gaietarako Batzordea: 22 irailaren bilera agenda\nEkonomia Gaietarako Batzordea: 23 irailaren bilera agenda\nParlamentuari eta Europako Banku Zentralaren arteko erakunde arteko hitzarmena\nItuna EBko funtzionamendurako on (Art 284 (3))\nZerga epaiak goi istorioa\nGai erlazionatuak:Europar Batasuneko EkonomiaEBren legegintza bi erakundeezaugarriBost finantza ministrofull-imagegardenamodu gardenmodu\nKomisarioaren Oettinger AEBetako goi teknologiako enpresak erantzuteko, hasiera-ak eta politikak\nVideo: parlamentariak hauteskundeetan Greziako emaitzak erreakzionatu


Online testamentua | Surne\nPentsio plana edota BGAE bat gurekin kontratatuta baduzu, horrek esan nahi du gustukoa duzula lasai eta babestuta egotea edozein zirkunstantziaren aurrean; horregatik, orain zure Online Testamentua erabat dohainik egiteko aukera eskaintzen dizugu, DAS LEX ASSISTANCEk (DAS) eskaintzen dizun zerbitzuari esker.\nDeskubritu ezazu zein erraz eta erosoa den orain arte gogaikarria eta konplikatua zen tramite hori egitea. DASekin lortutako akordioari esker, idazkaritza, abokatua eta notarioa zuretzat inolako kosturik gabe barne hartzen dituen legezko zerbitzu hau erabil dezakezu.\nBARNE SARTZEN DIREN ZERBITZUAK\nNotario aurreko testamentu irekia egitea\nTramitea prozesu honen arabera egingo da:\nDASen webgunera sartzearen bidez edo 902 190 118 edo 93 331 91 35 telefonoen bidez (ordutegia: 9:00etatik 20:00etara, astelehenetik ostiralera, lanegunak direnean), testamentua erredaktatzeko beharrezkoa den informazioa ematen da.\nDASen abokatu batek kasua aztertuko du eta, beharrezkoa izanez gero, egin beharreko gomendioak egingo ditu zure borondatea legearen betekizunetara egokitzeko.\nProzesu osoan zehar, testamentuaren erredakzioarekin zerikusia duen edozein gai kontsultatu ahal izango duzu asignatu zaizun abokatuarekin.\nKonpainiak testamentu-proposamen bat prestatuko du eta hitzordu bat lotuko du zure etxetik edo lantokitik gertu dagoen notariotza batekin.\nNotarioak Azken Nahien Egintzen Erregistroko inskripzioa egingo du, jatorrizko testamentua gordeko du eta zuri emateko kopia bat egingo du.\n* Zerbitzu hau erabiltzeagatik sortzen den beste edozein gastu Bezeroaren konturakoa izango da.\n* Zerbitzua behin soilik emango da dohainik, aholkularitza Espainiako Zuzenbide erkide edo foralari buruzkoa izango da, eta testamentua Espainian kokatutako notaritza batean emango da\nBizi-testamentuari buruzko aholkularitza juridikoa\nDASen abokatu batek telefonoz lagundu ahal izango dizu aurretiko jarraibideen dokumentua egiteko moduaz -dokumentu hori Bizi-testamentua edo aldez aurreko borondateen dokumentua ere deitzen da.\nZerbitzu honek ez ditu barne hartzen:\nOndorengotzatik edo testamentu-judiziotik ondorioztatzen diren gastuak, hala nola ondorengotzen zergaren ordainketa, tasak eta gainerako zerga-ordainarazpenak, ezta auziak edo prozedura administratiboak ere, bai haien jatorria testamentua edo balizko ondorengotza bada eta bai jatorria bestelakoa bada.\nDLAk kontratatzen ez dituen notario edo profesionalen esku-hartzea.\nZerbitzua betetzera etortzeko edo bertan esku hartzeko sortzen diren gastuak: habilitazioa, garraio, ostatua eta dietak.\nEspainiakoa ez den beste zuzenbide batez bideratu behar diren testamentuak, nahien egintzak eta aholkularitzak.\nSURNErekin dagoen harremana deuseztatu eta gero eskatzen diren zerbitzuak.


Erritmoari jarraiki — Gaztezulo\nErritmoari jarraiki https://www.gaztezulo.eus/albisteak/erritmoari-jarraiki https://www.gaztezulo.eus/albisteak/erritmoari-jarraiki/@@download/image/garazi_etxaburu_1396519368.jpg\nApirilaren 29ko Dantzaren Nazioarteko Eguna aitzakiatzat harturik, estilo ezberdinetan trebaturiko bi euskal dantzarirekin egin dugu hitzordua. Ez dugu aditu arteko solasa oztopatu nahi izan, eta elkar elkarrizketatzeko aukera eman diegu. Hona emaitza.\nGarazi Etxaburu (1993)\nHiru urterekin hasi zen dantzan ondarrutarra, amak balleteko eskoletara eraman zuenean. Gerora jazza probatu bazuen ere, bietako bat aukeratu behar eta Gasteizko dantza kontserbatoriora jo zuen hamabost urterekin balleta lantzera. Dantza garaikidea azaletik behatu ostean, estilo horretan espezializatutako Dantzaz prestakuntza konpainian sartu zen iaz, bi urteko ikasketa prozesua osatzera. Bere bidea aurkitu du bertan.\nIker Karrera (1985)\nHondarribiarraren dantza ibilbidean ere eragin handia izan du haren amak, azken honek herrian duen dantza eskolan klaseak jasotzen hasi baitzen lau urterekin. Hamaseirekin Madrilera joan zen jardunaldi batzuetan parte hartzera, eta ikusitako maila eta energiak txundituta, bertara lekualdatzea erabaki zuen ikus-entzunezko ikasketak egin eta dantzan heztera. Telebista saioetan, bideoklipetan, iragarkietan parte hartu du, eta nazioartean nahiz Madrilen eskolak ematen dihardu.\nGarazi Etxaburu: "Dantzaren ekarpena ez da jendartean gehiegi zabaldu"\nGalderak: Iker Karrera\nDantza garaikidearena eremu oso zabala da eta dantza estilo desberdin asko barneratzen ditu: garaikide fisikoa, ‘reléase’-a, antzerki-dantza, dantza kontzeptuala… Zeinetan sentitzen zara erosoen?\nReléasea, antzerki dantza eta koreografia fisikoak ditut gustukoen.\nDantzaz konpainia oso proposamen interesgarria iruditzen zait. Nolakoa da bertako eguneroko dinamika? Eta zein da bertan izandako koreografoen artean zure gustukoena?\nDantzaz Konpainia dantza munduan lehen enplegua lortzeko plataforma da. Koreografo ezberdinekin egiten dugu lan, eta gainera, bira luzeak egiten ditugu. Egunean zortzi ordu inguru aritzen gara lanean, eta asteburu askotan emanaldiak izaten ditugu. Bertatik pasa diren koreografoen artean, Jone San Martin, Lukas Timulak, Itzik Galili, Jacek Przybylowicz... aipatuko nituzke. Oso estilo ezberdinak dituzte, eta interesgarriena zera da, bakoitzetik hoberena hartu eta ikastea.\nZeintzuk dira zure konpainia gustukoenak eta zergatik?\nGauthier Dance, Forsythe, Batsheva... Oso errepertorio ona dute guztiek, eta bereziki, dantzari bikainak.\nDantza ikasteaz gain, zerbait gehiago ikasten duzu? Dantza bakarrik ikasten ari bazara, beste ikasketetan sakontzea, hala nola, artean, historian, argazkigintzan, filosofian… beharrezkoa dela uste duzu dantzari batentzat?\nEz, dantzaz gain ez dut beste ezer ikasten. Nire ustez, egokiena gorputzak uzten didan arte dantzan jarraitzea da, orain egin ditzakedan gauzak ezingo ditudalako hogei urte barru egin. Baina ikasketek ez dute esfortzu fisikorik eskatzen, eta beti izango dut horretarako denbora.\nEszenatoki batean dantzan ari zarenean, zer duzu gustukoen? Eta zer ez duzu atsegin?\nEszenatoki gaineko momenturik onena amaiera da, ikuslegoaren txaloak entzun eta norbera egindako lanarekin gustura sentitzen den unea. Momenturik txarrena, aldiz, hasi aurreko minutuak dira, urduri egoten baikara, azken orduko entsegu txikiak egiten, mugimenduak errepasatzen…\nBeste zein dantza estilo ikastea gustatuko litzaizuke?\nDantza garaikideaz gain hip hopa, salsa, antzerki dantza eta halakoetan sakontzea gustatuko litzaidake.\nGaur egun, dantzaren munduan estilo eta teknika asko fusionatzen ari dira; zein ekarpen uste duzu egiten diela dantza garaikideak beste estiloei?\nEkarpen bat baino gehiago, dantza garaikidea gaur egungo dantza estilo bat dela uste dut. Beste estilo askorekin fusionatu daiteke, eta freskotasuna ematen die. Beti ere, kalitatez eskaintzen bada.\nZer aldatu beharko genuke, gaur egun, dantza garaikideak merezi duen zabalkundea lortu dezan?\nDantzaren ekarpena ez da jendartean gehiegi zabaldu, nahiz eta ez den aukera faltagatik izan. Konpainia asko daude, gu barne, oso espektakulu hurbilak eta publikoarentzat, nolabait esatearren, ikuserrazak egiten dituztenak, baita dantza ezagutzen ez duten ikus-entzuleentzat ere. Beraz, jendea hurbiltzen hasi dadin joera kulturalak aldatzea litzateke onena, baina oraingoz oso zaila da.\nNon eta nola ikusten duzu zure burua hogei urte barru? Zure konpainia zuzentzen, adibidez?\nEz dakit non egongo naizen, baina asko gustatuko litzaidake datozen urteetan hainbat konpainiatan aritzea. Eta gero gerokoak, beti ere, dantzari loturik. Eta zergatik ez, beharbada konpainiaren bateko zuzendari gisa!\nIker Karrera: "Kanpora irtenda aukerak biderkatu egiten dira"\nGalderak: Garazi Etxaburu\nNor izan da zuretzako influentziarik handiena?\nGaztetan ez nituen dantza munduko maisuak ezagutzen, ez zen YouTube existitzen, ezta gaur egun horrenbeste hedatu den ikus-entzunezko informazioa ere… Garaiko bideoklipak ikustea gustuko nuen, eta bertan azaltzen ziren dantzariak bezala aritzea nuen amets. Janet Jackson eta bere bideotako dantzariek motibatzen ninduten.\nZergatik erabaki zenuen Madrilera joatea? Nolakoa izan zen aldaketa?\nLagunek eta senitartekoek ez zuten nire erabakia espero. Mutil lotsatia nintzen nerabezaroan, eta ez nuen Madrilera joateko asmorik. Baina bertako jardunaldi batzuetan parte hartu ostean ikusi nuen dantzari bezala hazteko Hondarribitik atera behar nuela. Era berean, argi nuen unibertsitateko ikasketak egin nahi nituela, baina Bilbon beharrean, Madrilen eman nuen izena. Aldaketa ez zen gogorra izan, hiriaz asko disfrutatzen nuen eta klaseak bikainak ziren. Egin nahi nuena nahi nuen lekuan egiten ari nintzen.\nBalleta eta dantza garaikidea ere landu dituzu, ezta? Zergatik?\nUrteak aurrera, balletaren garrantziaz konturatu nintzen. Dantzari klasikoa izango ez nintzela argi nuen, baina kokapenerako eta beste diziplinatarako osagarri gisa lagungarri egingo zitzaidala ohartu nintzen. Gainera, hip hop klasetako giroa ez zitzaidan gehiegi gustatzen, eta garaikideko energiarekin eta dantzariekin gehiago identifikatzen nintzen. Beteago sentitzen nintzen. Gaur egun, dena den, kasik garaikideko klaseak bakarrik jasotzen ditut, eta bidaiatzen dudanean, konpainietako tailer edo workshopak bilatzen saiatzen naiz.\nZein da zure eguneroko dinamika?\nGaraiaren arabera. Dantzari bezala lanean ez nabilenean, sasoian mantentzeko pare bat klase jasotzen saiatzen naiz, eta ondoren, egunean egokitzen zaizkidan klaseak ematen ditut. Baina orain bezala, produkzioren batean lanean nabilenean, lauzpabost orduko entseguak egiten ditut, eta ondoren nire klaseak eman. Nire jardunaldia goizeko hamarretan hasten da normalean, eta gaueko hamarretan bukatzen dut azkeneko klasea. Horregatik, asteburuak jai ditudanean atseden hartzeko baliatzen ditut, astelehena indarrez hasteko.\nTelebistan ere aritu izan zara. Zeintzuk dira eszenatokiaren eta platoaren arteko ezberdintasunak?\nOso ezberdinak dira. Nik nahiago dut eszenatokia, bertan ikusten baita nor den dantzari ona eta nor ez. Antzoki bateko eszenatokian sortzen den giroa eta energia oso bereziak dira. Hala ere, telebista gustuko dut; kamerak asko gustatzen zaizkit, errealizazioa eta telebistaren mundua orokorrean, izan ere, unibertsitatean Ikus-entzunezko Komunikazioa ikasi nuen. Baina telebista ezberdina da, ikusleak jasotzen duenak zerikusi eskasa baitu normalean grabatzen denarekin. Gainera, telebistako dantza-formatuen kalitatea ez da oso ona.\nNoiz hasi zinen nazioartean klaseak ematen? Nola?\nNire dantza klaseetako bideoak YouTuben eskegitzeko ohitura izan dut beti. Duela lau urte, Londresko manager batek nire lana Internet bidez ikusi zuen, gustatu egin zitzaion, eta bertan klase bat emateko aukera eskaini zidan. Ondoren bideo hori Sareratu egin nuen, Italian ikusi zuten, eta poliki-poliki hiri ezberdinetatik deitzen hasi zitzaizkidan. Zirkuitu horretan sartutakoan, dena errazagoa da. Egia esan, urtero bidaiatu eta jende berria ezagutzea ikaragarri eskertzen dut, lanbide honetatik horixe gustatzen zait gehien.\nDantzaren munduan aurrera egiteko atzerrira joatea ezinbestekoa da?\nEgun dugun irtenbide bakarra da, kanpora irtenda aukerak biderkatu egiten baitira. Egia da hemen ere konpainia oso onak daudela, baina oso gutxi dira, eta soldatak oso baxuak. Londres, Amsterdam edo Brusela bezalako hirietan gehiago baloratzen gaituztela sentitzen dugu. Gainera, lan egiteko era berriak ezagutu eta beste lekuetan inspirazioa bilatzeko, ezinbestekoa da bidaiatzea.\nDantzari dedikatutako urteak eta eginiko esfortzua kontuan hartuta, zer edo zer galdu duzula uste duzu?\nEz, aurkakoa esango nuke, asko irabazi eta ikasi dudala. Ez dut bulegoko lan errepikakorrik egiten, egunero eta astero gauza berriak aurkitzen ditut, erronkei aurre egiten diet, eta asetasun horrek aurrera jarraitzera bultzatzen nau. Agian, batzuetan, lagunak eta familiartekoak faltan botatzen ditut, baina ahal dudan guztietan joan-etorriak egiten saiatzen naiz.\nNola ikusten duzu zure burua hemendik urte batzuetara?\nBuff, ez daukat ideiarik ere… Era batera ala bestera, dantzan jarraituko dut, baina ez dakit non eta norekin. Gauzak gero eta azkarrago pasatzen direlako sentsazioa daukat, eta hemendik hamar urtera non egongo naizen pentsatzea ezinezkoa egiten zait.\nUneotan, zein proiektutan ari zara lanean buru-belarri?\nIrailean aspaldiko amets bat beteko dut, Fernando Lázaro eta Amaya Galeote kideekin batera Danza180º proiektua jarriko baitut martxan. Primerako irakasleekin osatutako dantza garaikideko eskola izango da, 180ºko laborategia; konpainia txikia da, Dantzazen antzekoa. Poliki-poliki hasi gara, eta pixkanaka joango gara hobetzen. Gainera, workshopak ematen jarraitzen dut, eta udan Italiara itzuliko naiz. Dantzari bezala, bestetik, Titanium ikuskizuna entseatzen ari naiz Rojas y Rodríguez konpainiarekin. Hilabete barru estreinatuko dugu Madrilen, eta dena ondo badoa, Amerikan bira interesgarria egingo dugu. A! Eta ekainean Donostian izango gara!


Gutuna | begiradak | GAUR8 - mila leiho zabalik\nOrain dela urtebete hasi zen dena. Itxialdiaren lehendabiziko egunak ziren. Balkoirik gabeko bosgarren solairuan berunezkoa zirudien denborak. Telesailak bata bestearen atzetik isurtzen zituen telebistako pantailak. Autolaguntzako artikuluek eta konfinamendu osteko mundu hobea iragartzen zizkidaten mezuek dantzan zerabilten telefono mugikorra. Bizilagun aspertuak azaltzen zitzaizkidan leihoz bestaldera: egongelako pilates ariketak eta balkoian emandako kontzertuak. Hiruretan pantailagoa zein ote zen hausnarrean ari nintzela txirrin hotsak aztoratu ninduen. Postaria zen.\nZail da objektuak zehazki zahartu diren uneaz jabetzea. Modernoa zenak noiz galtzen duen distira; bizitza aldatu behar zigun asmakizun horrek noiz utzi ote zion bizirik egoteari. Kaseteari gertatu zitzaion. VHSari ere bai. Tuentiari, zer esanik ez. Eta baita gutunei ere. Horregatik, oraindik ere lekuz kanpo sentitzen naiz postari batek atea jotzen duenero; “Correos”-eko moto hori betierekoa auto marka berrien artean nola.\nUrtebete da, beraz, gutun hura esku artera iritsi zitzaidala. J.I.-rentzat zen gutuna. Lurrin denda batek bidalitako oparia, aitaren egunaren aitzakian. Sarrerako mahaitxoan utzi nuen. Ez nuela ukitu behar iruditu zitzaidan, ez zela nirea, beste norbaiten bizitzan sartzea zela. Hilabete batzuk baino ez ziren pisu honetara iritsi nintzela. Agentzia batekin kontratua sinatu eta berehala etorri nintzen, kaxak ondo beteta. Agindu bezala, jabeak etxea hustua zeukan, ustez. Han hasi nintzen nire gauzak apal eta armairuetan sartzen. Eta, halako batean, armairu zoko batean ezkutatuta, kartoizko kaxa bat. J.I. Ez ikusiarena egin eta nire arropak jarri nizkion gainean. Eta bizitzak bere erritmo eroan egin zuen aurrera. Gutun hura iritsi zen arte. J.I.\nBi gau igaro nituen lorik hartu ezinda. Gutuna mahaitxotik deika ari zitzaidala iruditzen zitzaidan. Azkenean, egunsentian, ohetik jaiki eta nire zuzentasun senari aurre eginez, gutuna zabaldu eta probarako lurrina gordetzen zuen plastikoa ireki nuen. Lurrinaz eskumuturra igurzteari ekin nion. Ni baino gizon heldu eta sofistikatuago batena behar zuen usain hark. Konfinatuta nengoen, auskalo zenbat egunetarako. Beraz, plastikoa guztiz apurtu eta gorputz osoan zehar barreiatu nuen lurrina.\nGutun gehiago ere iritsi dira geroztik. Aldizkariak, banketxeko jakinarazpenak, supermerkatuko kupoiak, lurrin gehiago... Hilabeteak pasa ditut zalantzan, ea ni bizi naizen etxe honetan edo etxea den nigan bizi dena. Geroz eta gutxiago ardura dit leihoz bestaldeko munduak. Azkenean, armairu zokora ere iritsi da nire sena. Kontu handiz kutxa zabaldu eta arropaz beterik dagoela ohartu naiz. Banan-banan probatu ditut jertse, galtza, alkandora eta abarrak.\nGustukoenak aukeratuta, kalera atera da J.I. •


MASMOVIL, Phone House eta Euskaltel elkartu egin dira terminalen, routerren eta osagarrien erosketak zentralizatzeko\nMASMOVILek kapitalaren % 45 izango du sozietate berrian, Dominionek (Phone House) beste % 45, eta Euskaltelek, % 10.\nBilbao, 2019ko martxoak 8. MASMOVIL, Phone House eta Euskaltel etxeek akordio bat sinatu dute ?Medbuying Technologies Group S.L.? sozietatea sortzeko, zeinaren xedea baita enpresa horien terminalen, routerren eta telekomunikazioetako beste osagarri batzuen erosketak zentralizatzea.\nAliantza horren bidez, hainbat sinergiaz baliatuko dira hiru enpresak, erosketa-prozesuak errazagoak eta efizienteagoak izango baitira. Gainera, sozietate berriko bazkide bakoitzak bere independentziari eta terminal mugikorren eta akordioan barne hartutako beste gailu batzuen inguruko bere politika eta estrategiari eutsi ahal izango dio.\nSozietatearen egitura eta gobernu-organoa\n"Medbuying Technologies Group" sozietatearen % 45 MASMOVILen esku egongo da, beste % 45 Dominionen esku, eta % 10 Euskaltelen esku.\nBost kidek osatuko dute sozietatearen administrazio-organoa: bi MASMOVILek izendatuta, beste bi Dominionek proposatuta eta bat Euskaltelek izendatuta.\n"MASMOVIL taldea liderra da Espainiako telekomunikazio-merkatuak bizi duen hazkuntzan, baina, hazteaz gain, eraginkorrenak izan nahi dugu gure jardueran. Proiektu berri honek helburu hori lortzen lagunduko digu, eta aukera emango digu gure negozioaren errentagarritasuna handitzeko", esan zuen MASMOVIL Taldeko kontseilari delegatu Meinrad Spenger-ek.\n"Dominionentzat garrantzitsua da gure bezeroen partner izatea eta haiekin partekatzea eraginkorrago izateko ematen ditugun aurrerapausoak. Aliantza honi esker, Phone Houseren baliabideak optimizatuko ditugu eta gure jardueraren prozesu nagusien eraginkortasuna hobetuko dugu", esan zuen Mikel Barandiarán Dominioneko kontseilari delegatuak.\n"Proiektu honek lagunduko digu mugikor-eskaintza eta, oro har, eskaintza bateratu osatuago bat egiten, eta gure negozio eredua optimizatzen, lehiakorrago izan dadin. Berriz ere, Euskaltelek erakutsi du gai dela egoera berrietara egokitzeko eta gure negozio-ereduari eta gure bezeroei balioa eskaintzen dieten aukerak baliatzeko", adierazi zuen Francisco Arteche Euskalteleko kontseilari delegatuak.


Alex Txikonek eta Unai Ormaetxeak hitzaldia eskainiko dute Zaratamon eta Arrigorriagan | Geuria\n‘Mundu Bat Motxilan, Alex Txikonen Menditazioak’ liburuaren ildotik, mendiaren inguruko hitzaldia eskainiko du Alex Txikon mendizaleak, Unai Ormaetxea idazleak lagunduta, azaroaren 22an, Zaratamoko Elexaldeko kultur etxean, 19:00etan. Jarduera horretan, liburuarekin batera Alex Txikonen dokumentala proiektatu eta mendiaren aniztasunaren inguruko hitzaldia eskainiko dute. Ez da soilik filma eta Unai Ormaetxearen liburuaren aurkezpena izango; mendian bizitako esperientziaz baizik.\nDagoeneko, egun horretako goizean, Arrigorriagako institutura joango dira hizlariak, euren mezua batxillergoko gazteei eskaintzera: Dokumentala ikusi ostean Txikonen esperientzia zuzenean bizitzeko eta ‘Mundu bat motxilan’ liburua erosteko aukera izango dute gazteek.\nDokumentalaren frame bat // Alex Txikon\nMundu bat motxilan liburuan Alex Txikonen menditazioak ezagutuko ditugu. Zeintzuk diren mendıra igotzeko motibazioak, zeinztuk kontuan hartzekoak: laguntasuna, enpatia, elkartasuna, taldea, errespetua… Garaipena ez dago gailurrean, bidean baizik. Bazatoz Txikonekin goraino?\n“Liburu honetan Everestera joango gara Alex Txikonekin batera. Oxigeno barik eta negu betean heldu nahi du munduko gailurrera. Baina igoera horretan bere pentsamenduek erakutsiko digute mendia ez dela lehia, ez dela inorekiko erronka eta, aldiz, garrantzitsua dela zelan joaten garen, zerk bultzatzen gaituen, nola jokatzen dugun. Bidea urratu ahala bizitzaz, naturaz eta herriaz hamaika gogoeta, bizipen eta pasadizo azalduko zaizkigu. Mendia izan baitaiteke batera zoriontasuna eta sufrimendua, laguntasuna eta bakardadea, zirimola eta aingura, pizgarria eta motela. Dena bukatu eta hasten den lekua. Gazteentzako nahiz helduentzako liburu kitzikagarria. Testua Unai Ormaetxeak idatzi du eta ilustrazioak César Llagunorenak dira”. (Elkar argitaletxea)\nSailkatuta: Alex Txikon, Dokumentala, filma, Hitzaldia, mundu bat motxilan, unai ormaetxea, Zaratamo


2005-06 Odol Bankua\nODOL BANKUARI EGINIKO BISITA\nAurtengo urriaren 5ean, institutu honetako anatomia klaseko ikasleak, Maider, Itsaso, Esti, Josune, Tamara, Irantzu, Nerea eta Alejandra, Santiago Ospitalera joan ginen, bertan dagoen odol bankua ikusteko. Hor, odola emateko jarraitu behar diren pauso guztiak azaldu zizkiguten eta klasean ikusitakoa era praktikoan ikusteko baliagarria izan zen.\nOspitalera heldu bezain laster, gizarte-laguntzaile batek sarrera eman zigun, odol-emaketei buruzko datu batzuk emanez eta hauen kopurua handitzearen garrantzia azpimarratuz. Hala nola, odola atera ostean, Galdakaoko bulego zentralera eramaten dela eta gero, hortik, eskakizunen arabera, ospitale guztietara banatzen dela, esan zigun. Dena-den, ospitale bakoitzak plasma -80ºC-tan eta odola, koagula ez dadin, 4ºC-tan gordetzeko hozkailu berezi batzuk baditu, eta guk Santiagokoak ikusteko aukera izan genuen.\nOndoren, erizain batek, odola emateko prozesu osoa azaltzeari ekin zion. Honek adierazi zigun alde batetik odola eta bestetik bere osagaiak diren plasma, plaketak eta globuluak eman daitezkeela. Azken hiru hauek makina berezi batzuen bidez bereiz daitezke eta bakoitzak behin gorputzetik aterata, iraupen desberdina du. Esate baterako, plasmak urte oso bat iraun dezakeen arren, globulu gorriek bakarrik berrogeita bi egun inguru eta plaketek eta odola banandu barik, aldiz, bost egun.\nOsagai hauek banatzeko egin behar den prozesua desberdina denez, odol-emaketa arrunta egiteko baino denbora gehiago behar da. Izan ere, hamar minututan, beharrezkoa den odol kantitatea lortzeko gai badira ere, globulu gorriak, plasma edota plaketak eskuratzeko laurogeita hamar minutu inguru erabili behar dituzte. Hala ere, prozesuaren iraupena luza daiteke emaketa hasi baino lehenago mediku batek emailearen odola aztertu behar duelako, azken honek galdegai bat bete behar duelako eta emaketa amaitzerakoan, emaileak, bertan muxu-truk ematen duten jateko zerbait hartu behar duelako.\nAmaitzeko, ez da ahaztu behar, odola ematea, guztiz beharrezkoa dela, giza-odola ezin delako artifizialki sortu, bakar-bakarrik gure gorputzetik lor daitekeelako. Gainera, modu altruista batean odola emateak, zeure buruarekin pozik egoten laguntzen dizu eta beste pertsona baten bizitza salba dezakezu. Halaber, zu edota zure familiako kideren bat izan daiteke odolaren beharra duena edozein momentutan.\nDena-den, garrantzitsua da jakitea edonork ezin duela odola eman. Bete behar den lehenengo baldintza, hamazortzi eta hirurogeita bost urte bitartekoa izatea da eta berrogeita hamar kilo baino gehiago pisatzea. Horrez gain, beharrezkoa da hepatitisa edo HIESa bezalako gaixotasunik ez izatea, prozesua guztiz segurua izan dadin. Hau guztia dela eta, garrantzizkoa da posible dugun guztiok ahalegintxo bat egitea, eta gogoan izatea….\nODOLA EMATEA, BIZITZA DA!!


Urri Gourmet Iparraldean - bizkaie.biz\nBizkaie! 2021-09-30 12:23 Pil-pilean\nIparraldeko sukaldaritzako produkturik onenak omenduko ditue.\nIparraldeko sukaldaritzako produktu izarrei omenaldia egingo jake urrian, txokolatea, Baionako urdaiazpikoa, Kanboko euskal pastela eta Ezpeletako piperrak protagonista dirala.\nIparraldeko herri guztiak prest dagoz normaltasun barriaz gozetako, aire zabaleko eta natureagaz hartu-emon zuzeneko kultur agendeagaz.\nUrrian, gastronomiak markauko dau agendea eta Iparraldeko sukaldaritzako produkturik onenak omenduko ditue:\nEuskal Pastelaren azokea Kanbon\nKanboko Euskal Pastelaren Jaialdia urriaren 2tik 3ra izango da, Gateau Basque Kofradiaren eskutik.\nUrriko lehen astegoienean, produktuak probetako saioak eta tailerrak egingo dira Kanbon, baita jantza, pelota eta herri kiroletako ikuskizunak be. Aukera ona da Villa Arnagako lorategietatik barriro ibilteko, Edmond Rostanden, Cyrano de Bergerac lanaren egilearen estilo neoeuskalduneko etxearen itzalpean.\nBaionako artisau-urdaiazpikoaren azokea\nUrriaren 15etik 17ra, Baionak Urdaiazpikoaren Azokea berreskuratuko dau, abeltzaintzeari eta nekazaritzearen tradizinoari bizirik eusten deutsen artisauei, kalidadeagaz eta iraunkortasunagaz konpromiso sendoa hartuta.\nUrteko artisau-urdaiazpiko produktorerik onena aukeratuko da, hogeita hamar produktore baino gehiagoren produktuak probau ondoren, beti bere Baionako Urdaiazpikoaren zigiluagaz.\nEgunaren amaieran, jazzak lagunduko deutse hurreratzen diran familia guztiei, uriaren bihotz historikoa ezagutzeko eta produkturik onenak probetako.\nTxokolatea elikagai bat baino gehiago da Iparraldean eta, batez be, Baionan, Frantziako txokolate-kulturearen epizentroan. XVI. mendean nobleak probetan hasi ziranetik gaur arte, produziduteko modua sano berezia da.\nUrriaren 22tik 24ra bitartean, txokolate produkzinoaren eta zaleak urian batzen dira prozesu guztia aztertzeko, baita mende honeetan zehar izan dauen bilakaerea be.\nEzpeletako piperraren azokea\nPiperra euskal sukaldaritzako saltsa guztietan dago, baita postreak girotzeko, hauts, pure edo jalea mueta guztietan be. Orain berrogei urtetik hona, Ezpeletak piperraren azokea egiten dau Txileko Ermandadearen eskutik eta aurten urriaren 23tik 24ra izango da, azoka txikia, probetako saioak, tailerrak eta produktore onenei sariak eskainiz.\nIparraldeko gainerako herriek be hainbat jarduera izango ditue, besteak beste, Donibane Lohizunerena, probetako saioak, sukaldaritza-tailerrak zein denporaldiko pintxorik onenaren lehiaketeagaz, hileko asteburu guztietan.\nAscainek artzainei omenaldia egingo deutse urriaren 10ean, Pastore Lore-gaz.\nIrulegin, barriz, guztiak mendi-hegaletan terraza moduan zizelkatutako mahats-batzeak atondu ditue.\nUrrian, Iparraldeak bere produktu eta produktoreei gorazarre egiten deutse, tradizinoaren eta modernidadearen onenagaz konpromiso bizia dabelako.


Programa batek musika sortzen du hartzailearen emozioetatik abiatuta | Consumer\nPrograma batek musika sortzen du hartzailearen emozioetatik abiatuta\nAutoreek adimen artifizialeko teknikak erabili dituzte, konposatzen jakin gabe edonork musika sor dezan\nInmamusysi esker sortzen da musika hartzailean agertzen diren emozioetatik abiatuta. Granadako Unibertsitateko (UGR) ikertzaile-talde batek garatutako softwarea da Inmamusys, Informazio eta Albiste Zientifikoen Zerbitzuak (SINC) jakinarazi zuenez. Adimen artifizialeko teknikak erabiliz, programak musika emotiboa eta originala autore-eskubiderik gabe etengabe erreproduzitzea proposatzen du.\nEdonori musika konposatzen jakin gabe sortzeko aukera emango zion software bat diseinatzeko asmoz, UGR Miguel Delgado, Waldo Fajardo eta Miguel Molinaren ikertzaileek adimen artifizialera jo zuten Inmamusys, Intelligent Multiagent Music System akronimoa, denbora errealean musika konposatzeko eta interpretatzeko gai den sistema bat, sortzeko.\nAplikazio horrek gauza asko alda ditzake etorkizunean, hala nola eremu publikoetako hari musikalen tontor errepikakorra, sortzaileek adierazi zuten. “Musika-harien errepertorioa oso mugatua da, eta asmakizun berriarekin giro atsegina sortzen da, baina ez da errepikakorra espazio horretan egun osoan egon behar duenarentzat”, esan zuen Miguel Molinak.\nEmotiboa eta originala\nIkertzaile-taldeak hauxe ondorioztatu zuen: “oso interesgarria izango litzateke musika automatikoki sortuko zuen sistema adimendun bat diseinatzea eta eraikitzea, haren hunkiberatasun-maila (sortutako giroa kontrolatzeko) eta originaltasuna (errepikatzen ez den pieza bat osatu behar da, originala eta infinitua) bermatuz”.\nInmamusys-ek emozio-konposiziorako behar den ezagutza du, adimen artifizialeko teknikak erabiliz. Haren diseinuan eta garapenean, emozioak eta sentimenduak tratatzeko beharrezkoak ziren kontzeptuen irudikapen abstraktuarekin lotutako lanak landu zituzten ikertzaileek. Inkesta baten bidez ebaluatu da sistema, eta emaitzek erakutsi dute erabiltzaileek ordenagailua osatzen duen musika mota identifika dezaketela. “Musika-ezagutzarik ez duen edonork erabil dezake musika-konpositore artifizial hori, erabiltzaileak musika-mota bakarrik erabaki behar baitu”, azaldu zuen Molinak.\nPrototipo horren garapen komertzialak, ordenagailuen eta emozioen arteko harremana, musikarekin elkarreragiteko metodoak eta musika-konposizioaren etorkizuneko esparruak ikertzeko modua aldatzeaz gain, kostuak murrizteko ere balioko luke, autoreak nabarmendu ziren. “Eremu publikoetan musika-piezak erabiltzeak egile-eskubideak ordaintzea dakar. Gure sistemak musikarekin lotutako egile-eskubide horiek ez luke ordainduko”, ziurtatu zuten.\nadimen artifizialeko teknikak emozioak hartzaile inteligentzia-teknikak erabili dira música-eu


barren.eus - Udako eskaintza\nArgitaratua: 2022-05-19 12:49\nUdalekuei dagokienez, hiru mota eskainiko dira: irekia, ibiltaria eta surf ikastaroa. Udaleku irekia bost egunekoa izango da, ekainaren 27tik uztailaren 1era arte hain zuzen ere eta plan desberdinak egingo dira: egurrezko kaxak muntatu eta margotzeko tailerra, Lasertag-era (Donostia) egun pasa, Zumaira irteera iluntze batean, Gamarrako (Gasteiz) parkera egun pasa eta boleibol txapelketa Deban goiz batean. Udaleku ibiltaria uztailaren 11tik 13ra izango da eta oinez Elgoibar-Bergara-Oñati ibilbidea egingo dugu bi gau bertan pasatuz. Azkenik, "Surf ikastaroa" uztailaren 26tik 29ra izango da eta egunero egun erdiz Zumaiara joango gara.\nBi tailer ere antolatu ditugu ostiral goizetan, alde batetik xaboi tailerra uztailaren 16an eta bestetik tie-dye tailerra, uztailaren 22an, non kamisetak, poltsak eta beste hainbat gauza tindatuko ditugun.\nAzkenik, lau irteera (egun pasa) antolatu ditugu. Uztailaren 4an Mendexako abentura parkera joango gara bertako soka zirkuituak egitera eta ondoren Lekeitioko hondartzan pasako dugu arratsaldea. Uztailaren 6an Logroñoko igerilekuetara joango gara. Uztailaren 18an Zubietako paintballera izango da irteera eta azkenik uztailaren 20an Barakaldoko Ongravity parkean arituko gara salting eta skate-az gozatzen.\nBeheko irudian daude ekintza bakoitzaren prezioa (orokorra eta deskontuekin) eta izen ematea burutzeko nondik norakoak. Maiatzak 22an izango da azken eguna eta baimenak eta ekintzaren kuota (esku dirutan) Gaztelekura ekarri beharko dira.\nHemen udako planen laburpen bideoa: Udako eskaintza


AZTI | Kontsumitzaile berriak, haien lehentasunak eta kontsumo-ereduak definitzen dituzten bederatzi elikadura-joera\nKontsumitzaile berriak, haien lehentasunak eta kontsumo-ereduak definitzen dituzten bederatzi elikadura-joera\nHurrengo urteetan elikaduran eragin handiena izango duten munduko kontsumo-joerak identifikatu eta aurkeztu ditu AZTIk\nElikadura-joerek adierazten dute osasunarekiko eta ingurumenarekiko kontzientzia handiagoa izango dela eta plazera eta entretenimendua lortzen saiatuko dela\nGaur egungo eta etorkizuneko produktuek hainbat bizitza-estilotara egokituta egon beharko dute, baita hiriko bizitza-erritmora, kontsumo-une berrietara eta pertsona bakoitzaren behar espezifikoetara ere\nTxostena tresna lehiakorra da nekazaritzako elikagaien sektorerako, eta aukera ematen du kontsumitzaileen nahiei aurrea hartzeko\n(Derion, 2016ko martxoaren 9an) Nola elikatuko gara etorkizun hurbilean? Zer, nola eta non jango dugu? Osasunari emango al diogu lehentasuna elikatzeko orduan? Besteak beste galdera horiei erantzun nahi die AZTI itsasoaren eta elikagaien ikerketan espezializatutako zentro teknologikoak gaur aurkeztu duen azterlan berriarekin: EATendencias Munduko elikadura-joerei buruzko lana (ikusi azterlana hemen: http://www.azti.es/es/eatendencias-2016/). AZTIk hauteman dituen aurreikuspenek hainbat alderdi adierazi dituzte, hala nola hiriko bizitza-erritmoaren beharretara egokitutako elikadura, osasunaren eta ingurumenarekiko errespetuaren inguruan kontzientziazio handiagoa, pertsona bakoitzaren behar espezifikoetara egokitutako elikagaien eskaera eta janaria plazer- eta entretenimendu-iturria izatea. Kontsumo-eredu berriak ezagutuz, elikagaien sektoreko enpresek kontsumitzaileen itxaropenetara egokitu ahal izango dituzte beren produktu eta zerbitzuak, eta, hala, sektorea lehiakorragoa eta errentagarriagoa izango da.\nAzken urteotan, kontsumitzaileen kontsumo-ereduak eta eskaerak aztertu ditu AZTIk, eta bederatzi elikadura-joera zehaztu ditu. Joerok gaur egun jada ikusten dira, eta hurrengo urteetan zabaldu eta finkatu egingo dira. Hauek dira joerak: Elikadura iragankorra, Kontzientzia-elikadura, Osasun pertsonalizatua, Nire neurrira, Erraza eta zentzuzkoa, Jatorriak axola du, Elikadura-esperientzia, Parte-hartzea eta Kontzientzia.\n“Elikadura iragankorra”k esan nahi du hurrengo urteetan janari-kontsumoak hiriko bizitza-erritmo berrietara egokitu beharko duela, elikagaiak edozein unetan eta edonon eskura izanik eta unean bertan asebetez, kalitatea eta osasungarritasuna txikitu gabe. “Kontzientzia-elikadura” ingurumenaren aldetik jasangarriak diren eta ekoizpen-kateko mailetan pertsonei edo animaliei tratu txarrik eragin ez zaien produktu eta zerbitzuen aldeko gero eta apustu irmoagoa da.\nNorberaren osasun-egoera zein den gero eta hobeto jakiteak beren osasun-egoera kudeatzera daramatza kontsumitzaileak eta dieta pertsonalizatu baten alde egitera, produktu osasuntsu eta beren behar jakinetara egokitutakoekin. “Osasun pertsonalizatua”ren aldeko apustu hori “Nire neurrira” kontzeptuarekin osatzen da. Kontsumoa nork bere nortasuna adierazteko beste modu bat da, eta, beraz, nortasun hori indartzen laguntzen duten elikadura-produktuak eta -zerbitzuak eskatzen ditu publikoak.\nGaur egungo bizitza-erritmo bizkorrean, “Errazaren eta zentzuzkoa”ren alde egiten dute pertsonek, eta denbora aurreztuko dieten eta bizitza erraztuko dieten soluzio malguak eta arrazoizkoak eskatzen dituzte. Erritmo bizkorreko eta globalizazioko gaur egungo testuinguruan, tokikoarekiko eta gertukoarekiko lehentasun handi bat sortzen ari da aldi berean, eta horrek “Jatorriak axola du”ela erakusten du.\nKontsumitzaileek, jateko orduan, produktu bat erostea baino gehiago nahi dute; une paregabe eta gogoangarri bat emango dien “Elikadura-esperientzia” bat. Ondo pasatzea, berriarekiko erakarpena eta egoera emozionalak bilatzea (zoriontasuna, lasaitasuna, urduritasuna…) elikaduraren unibertsoaren parte dira dagoeneko. Bestetik, teknologia berriak elikaduraren inguruan parte hartzeko kultura bat sustatzen ari dira. Kontsumitzaileak ez dira janari-hartzaile soilak; “Parte-hartzea”ren bidez, produktu berrien zaporeei eta eskaerei buruz iritziak eman ditzakete, haietatik ikasi eta haiengan eragin. Kontsumitzaileen parte-hartzeak izan duen bultzadaren adibide bat da elkarlaneko kontsumoko plataformek sortu duten irabazia: 2015ean, 3.500 dolar baino gehiagokoa izango da.\nElikaduran, “Kontzientzia”ren joerak, berriz, produktu, enpresa eta marka irekiago, zuzenago, enpatikoago, eskuzabalago eta baita dibertigarriagoen alde egitera eramaten ditu pertsonak. Bere buruarekin identifikatzeko produktuen bila aritzen dira kontsumitzaileak, eta elikagaien sektorearen eta pertsonen arteko harremana konfiantzan eta gardentasunean oinarrituta egotea nahi dute. Bere balio pertsonalekin bat datozen enpresekin identifikatzen da kontsumitzailea.\nFood Trend Trotters eta AZTIko joera-harrapariak\nElikadura-joerak identifikatzeko gaur aurkeztu den azterlana AZTIk egiten duen bigarrena da. Lehenengoa 2012an argitaratu zen. Elikadura-joerak (“EATendencias”) zehazteko lana merkatua ikertzeko lan batekin hasten da, non informazio-bilketa nagusitzen den eta non behaketa, zaintza eta entzute aktiboa protagonistak diren. Horietako zeregin asko AZTIren kaleko zaintzako Food Trend Trotterss proiektuaren esparruan garatu dira, eta proiektu horren osagarri izan dira AZTI Spotters (joera-harrapariak) barneko lantaldea eta “The Food Mirror Game“ren bi edizioak: elikadura-berrikuntzak jasotzeko mundu mailako eta onlineko ekimen bat.\nHurrengo fasea joeren lehenengo formulazio bat egin arte ikerketan bildutako datuak aztertzea eta interpretatzea izan da. Azkenik, enpresekin egiaztatzeko eta baliozkotzeko fasea dago. Hemen, aurrez definitutako joerak testuinguruan jartzen dira, eta, aldi berean, joera horiei eusteko ebidentziak eta datuak bilatzen dira.\nElikagaien industriarako lehiakortasuna\nPublikoaren lehentasunak eta itxaropenak zein diren jakitea funtsezkoa da elikagaien industriarentzat. Sektoreari aukera ematen dio uneko merkatuaren benetako eskaeretara egokitzeko, eta etorkizuneko merkatuaren eskaerei aurrea hartzeko. Hala, gehiago finduko da produktu berrien merkaturatze-prozesua.EATendencias lanak produktu eta zerbitzu bereizgarriak, errentagarriak eta pertsonentzako balioa dutenak diseinatzen eta egiten laguntzen die elikagai-enpresei. Gainera, negozio-aukera berriak arakatzen eta proposamen berritzaileagoak eskaintzen laguntzen dute sektore oso lehiakor batean.\nElikadurako joerak ezagutzeak, halaber, aukera ematen die elikaduraren sektoreko enpresei EATendencias azterlanean identifikatutako xede-publikoekin bat datozen komunikazio- eta marketin-estrategiak garatzeko.\nAZTI, itsasoaren eta elikagaien berrikuntza\nAZTI zentro teknologikoa itsasoaren eta elikagaien berrikuntzan aditua da. 30 urtetik gorako ibilbidea du, eta 45 herrialdetan baino gehiagotan dihardu, 230 lagunetik gorako aditu-talde baten laguntzarekin. Adituon zeregina ideiei forma ematea da, gero ideiok balio dezaten, produktu eta zerbitzu bilakatuta, enpresa-ekimenak sortzeko eta natura-baliabideak berreskuratzeko eta zaintzeko.\nIkerketa estrategikoa eta aplikatua egiten du nazioartean, Tecnalia Korporazioarekin aliantzan, bezeroei soluzio integral eta berritzaileak emateko. Zientzia gaur egungo eta etorkizuneko gizartearentzako balio eta aberastasun bilakatzea da AZTIren nortasun-adierazgarria.\nEtiketak:elikagaiak, joerak, kontsumitzaile


Itsas hondoa garbitzeko ekintza egingo dute domekan Areetako ontziralekuan - Getxo - Hiruka.eus\nItsas hondoa garbitzeko ekintza egingo dute domekan Areetako ontziralekuan\nErredakzioa 2019-10-04 11:52\nGarbiketa Marefondum elkarteak eta Divertek urpeko jardueren kirol taldeak antolatu dute, Getxoko Udalaren laguntzagaz.\nItsas Zaindarien Sareko urpekariek itsas hondoaren garbiketa berri bat antolatu dute Getxon. Oraingo honetan, itsas ekimena Areetako kaiko ontziralekuan egingo da domeka honetan, urriaren 6an, 10:00etatik aurrera. Garbiketa Marefondum elkarteak eta Divertek urpeko jardueren kirol taldeak antolatu dute, Udalaren laguntzarekin. Urpekari taldeak pertsona boluntarioen laguntza izango du lehorrean, eta horregatik, beste behin ere, udalerriko bizilagunak bultzatu gura dira parte har dezaten.\nHelburua da hiritarrak sentsibilizatzea, gizakion jarduerak kostaldean, ozeanoetan, aintzira eta ibaietan dituen ondorioen inguruan; halaber, hiritarrak arduratu gura dituzte beraien ekintzek kalte gutxiago eragin dezaten ingurumenean. Izan ere, itsaso eta ozeanoetara iristen diren hondakin solidoek (%80ak kontinentean du jatorria) kalte egiten diete urpeko ekosistemei eta urtero milioi bat hegazti baino gehiagoren eta ehun mila dortoka eta ugaztunen heriotza eragiten dute, antolatzaileek emandako datuen arabera.\nEkintza ekologiko horri buruzko argibide gehiago jasotzeko marefondum@gmail.com helbidearen bitartez harremanetan jarri.


Irekia Eusko Jaurlaritza - Gobierno Vasco :: UPV/EHU, Mondragon Unibertsitate eta Deustuko Unibersitateko 400 ikaslek "quizz 41", Zenbat dakizu Ekonomia Itunaz? lehiaketan parte hartuko dute arratsalde honetan\nUPV/EHU, Mondragon Unibertsitate eta Deustuko …\nUPV/EHU, MONDRAGON UNIBERTSITATE ETA DEUSTUKO UNIBERTSITATEKO 400 IKASLEK “QUIZZ 41”, ZENBAT DAKIZU EKONOMIA ITUNAZ? LEHIAKETAN PARTE HARTUKO DUTE ARRATSALDE HONETAN.\n- 400 ikasle hiru unibertsitateotako 100 talde baino gehiagoetan banatu dira, eta Ekonomia Itunaz duten ezagutza aldi berean erakutsiko dute leku hauexetan: Vitoria-Gasteiz, Donostia, Bilbo, Oñati, eta Irun.\n- Bihar, osteguna, hilak 5, final handiaren ondoren, talde irabazleko kide bakoitzak 2.500 euroko sari bana eskuratuko du 2020-2021 ikasturtean gradu edo graduondoko ikasketak egiteko.\nEuskal Herriko Unibertsitateko (EHUko), Mondragon Unibertsitateko eta Deustuko Unibertsitateko 400 ikasle inguru 100 talde baino gehiagotan banatu dira, eta gaur 15:00etatik aurrera Ekonomia Itunaz dituzten ezagutzak erakutsiko dituzte “Quizz 41” lehiaketako kanporatze-fasean.\nFinal aurreko fasea abenduaren 5ean aldi berean egingo da. Talde guztiak unibertsitate bakoitzean prestatutako guneetatik bertatik erantzuten joango dira: Vitoria-Gasteiz, Donostia, Bilbo, Oñati eta Irunetik. Test moduko 20 galderako txanda bat pasako dute; galderetan, aukeran hiru erantzun dituzte, eta erantzun zuzen bakarra. Berdinketa gertatuko balitz, 4 galderako txandek jarraituko dute, berdinduta dagoen talde bakoitza kanporatua izan eta bakarrik lau talde irabazle geratu arte. Talde horiek finaletan lehiatuko dira, hiru unibertsitateetako bakoitzaren ordezkari gisa.\n“Quizz 41” Euskadiko Artxibo Historikoko egoitzan egingo da Bilbon goizeko 10:00etan. Bertan hamabi talde finalistak lehiatuko dira, jokabide berari lotuz, talde irabazle bakarra lortu arte. Puntuazio gehien lortutako taldeko kide guztiei ikasketa-beka bana eman zaie, gehienez 2.500 €/ikasleko kopurukoa, eta diru kopuru hori gradu edo graduondoko ikasketetan baliatu ahal izango dute hurrengo ikasturtean, parte hartu duten zentroetako edozeinetan.\n“Quizz 41” lehiaketari izena Euskal Autonomia Erkidegoko Estatutuko Ekonomia Itunean III. Tituluan zehazten den 41. artikulutik datorkio, eta Ogasun eta Ekonomia Sailak antolatzen du, unibertsitateekin eta Hezkuntza Sailarekin lankidetzan, gazteen artean finantzaketarako bitarteko horren berri dibulgatzeko. Beraz, hau sustapen eta pedagogia ekintza bat da, eta gogora ekarri nahi du Euskal Lurralde Historikoek Estatuarekin harreman ekonomikoak bideratzeko oinarria izan dela Ekonomia Ituna 1878tik; 1981etik, berriz, Estatuaren eta Euskal Autonomia Erkidegoaren arteko zerga- eta finantza-harreman bereziak arautu ditu. Ezin besteko instrumentu bat da gure ekonomiaren garapenerako, egonkortasun, oreka, kontrol eta erantzukizun-balioak hornitzen baitizkio gure gizarteari.\n“Quizz 41” Zenbat dakizu Ekonomia Itunaz? lehiaketari buruzko informazio osoa webgune honetan duzu eskueran: www.quizz41.eus\nTxapelketa hau Eusko Jaurlaritzak Ekonomia Ituna eguneratu eta babesten duen gobernu-programako konpromisoari erantzuteko ekintzetako bat da, urteko azken hiruhileko honetan abiarazten dena. Oraindik orain, irrati, idatzizko eta kanpoko prentsarako informazio-kanpaina bat egin da eta, hilak 18tik aurrera, BECeko Umeen Gabonetako Parkean postu bat jarriko da berriz, txikitxoenek KONEKO-V bideojokoaz jolastuz ikasteko modua izan dezaten.\nVitoria-Gasteiz, 2019ko abenduaren 4a\nPANELES_rueda_prensa_TRAZ.pdf 600 KB (application/pdf)


Ekozinemaldia martxoaren amaieran ospatu behar zen, eta berriz, interneten bidez antolatu izan behar genuen. Baina oraindik, eskainitako filma guzti horietaz gain beste bi gehiagotu behar ditugu euskaraz, “Mesoamerirrak” eta “Ez gaude bakarrik», biak Ertamerikako emakumeen ingurumenaren eta giza eskubideen aldeko ahaleginei buruzkoak.\nBi film hauek aurtengo euskaraz eskaintzen genituenekin bat egiten dute, hain zuzen, «Antropozenoan iharduten» eta «Hondar 2050, eta «Argi ta garbi» eta «Kolapsoa» laburmetraiak, gehi egitarauean zeuden ere «Ez, eskerrik asko! Gladysen leihoa» eta «CAF : Tranbia honi kolonia kiratsa dario». Denak HEMEN ikusgai.


Moda jasangarria eta ehun organiko eta naturalak | MINUSSE Clothing\nMINUSSE ez litzateke bideragarria izango hauen guztien lankidetzarik gabe.\nHainbat freelance, proiektu eta enpresek laguntzen gaituzte ideia bakoitza,\nbilduma bakoitza eta urrats bakoitza gauzatzen.\nGuztiei, MILA ESKER\nEnpresa alemaniarra, ehun organikotan espezializatua. Ehunok sortzeko era bidezkoa eta jasangarria da, bai kotoi sailetan eta baita tindatze prozesuan eta produktuen banaketan ere. Horrela, ehunaren estandar global organikoaren (GOTS) jarraibideen araberako egiaztapena dute bere ehun guztiek. Hauek dira enpresaren helburu nagusiak: batetik, sustatzea ekoizpen sozialki arduratsua, bidezko merkataritza eta ekoizleentzat prezio zuzenak, eta, bestetik, horrela jokatuz handitzea ekoitzitako artikulu bakoitzaren balioa.\nSeidentraum-ek ekoizpen iraunkorreko eta ekologikoko “Peace Silk” zeta eta zeta organikoz egindako ehun naturalak lantzen ditu. Seidentraumek natura eta pertsonak errespetatzen dituen ehungintza-ekoizpena lantzeko konpromisoa hartu du, Indiako desbabestutako emakume taldeei lagunduz.\n“Zaindu zure burua planeta zaintzen dezun bitartean” da Organic Cloud-en filosofia. Ziurtatutako lehengai eta material iraunkor, organiko eta birziklatuetan espezializatutako enpresa. Kolaboratzaile diren lantegiek ere modu iraunkorrean ekoizten dute eta sortutako hondakinak birziklatzen dituzte, hala nola, kotoiaren soberak, ehundura orratzetako altzairua eta zurezko paletak.\nEnpresa katalana, kolorezko eta tindagairik gabeko kotoi organikoaren zuntzean espezializatua. Kolore naturalak bakarrik erabiltzen dituzte, eraldaketa genetikorik ez duten hazitatik atereak. Horretarako, harremanetan daude Brasilgo 150 familia nekazarirekin (beren lurren jabeak dira eta hektarea bat dute batez beste), eta laborantza biodinamikoa bakarrik onartzen dute. Kotoia Katalunian haritzen dute, eta ehundu eta elaboratu Portugalen. Horrek erakusten du enpresak hartu duen konpromisoa hazitik azken produkturaino dena kontrolatzeko, tratamendu hezerik eta tindagairik gabeko produktu garbiak eskaintzea baitu helburu.\nTessitura Serica di Olmeda, ia mende bateko historia, tradizioa eta esperientzia duen, Como-ko oihal fabrika da. “Made in Italy” bikaintasunari jarraiki, TESEOk iraunkortasunari funtsezko lehentasuna eman dio bere ekoizpenean. 2013. urtean, TESEOk zeta organikoen ildo bat garatzen hasi zen, 2014an GOTS ziurtagiria lortuz.\nDiseinatzailea, sortzailea eta patroigilea. Katalana, Donostian errotua. Minusserentzat zorte handia izan da Clararen profesionaltasunaz eta patroigintzako jakinduriaz baliatu ahal izatea. Sortzailea eta patroigintzan aditua izanda, bere kabuz hainbat lan egin ditu, zero waste kontzeptuaren ildotik, ekonomia zirkularraren, birziklatzearen eta patroigintzaren alorretan.\nJantzigintzako lantegi bat da. Carlos Rui-Wamba buru delarik, Peñascal kooperatibaren barruan dago. Peñascal gizarte ekimeneko erakunde bat da, irabazi asmorik gabekoa eta onura publikotzat aitortua, eta baztertuak edo bazterketa arriskuan daudenak gizarteratzea da bere egiteko nagusia. Horiei esker, % 100 bertakoa da gure ekoizpena, eta gizarte proiektu baten alde egin dezakegu aldi berean.\nGizarte bazterketaren arriskuan daudenen gizarte eta laneko integrazioa sustatzen du elkarte honek. Horretarako, hainbat ekimen bideratzen ditu, eta horietako bat da Aretxabaletako Haziak jantzigintza lantegia. Horiek arduratzen dira gure packaging-a egiteaz, eta ehunen soberakoez eta birziklapenaz baliatzen dira horretarako.\nPackaging berrerabilgarriaren zerbitzua; e-commerce bidalketetan hondakinik ez sortzea da helburua. Poltsak birziklagarriak eta berrerabilgarriak dira 20 bat aldiz: kontsumitzaileek postontzien bidez itzultzen dituzte poltsak, eta, horrela, ez da hondakinik sortzen eta CO2 igorpenak % 80 gutxitzen dira. Irtenbide erraz bat gero eta handiago den arazo batentzat.


Obama eta «Yes, we can»; komunikazio politikoaren arnas berritzea – DeustoKom News\nInicioEn claseObama eta «Yes, we can»; komunikazio politikoaren arnas berritzea\nDeustuko hitzaldian, kazetari gisa jasotako esperientziari buruz aritu ziren biak, paregabea bien ustez baina baita latza ere zenbait unetan, hauteskundeen aste erabakiorran batez ere. «Ordutegi aldaketak eragin handia dauka kazetariaren lanarenganen -esan zuten-, AEBetan eguna amaitzen ari dela, hasi besterik ez du egin Euskal Herrian eta haientzat hitz egin behar genuen egunero, orduz orduko albistegi bakoitzean gauza berriak kontatzen saiatuz gainera». Hogeita hamar bat kronika idatzi zuten bi gazteek egunero, euskaraz eta gazteleraz, azken urteotako hauteskunderik garrantzitsuenak bertatik bertara jarrai genitzan Euskal Herrian ere.\nOrdu eta erdiko mahai inguruan gai asko irten ziren: Sarah Palinen papera, Joe the Plumber eta Obama Girl pertsonaiaren azaleratzea kanpainan zehar, Bruce Springsteen artistaren jarrera eta baita aldez aurretik Barack Obamak eta Hillary Clintonek elkarri egindako kritika eta zango trabatzeak ere. Nolanahi ere, bi kazetariei kosta egiten zitzaien «historikoa» hitza sahiestea, bizitutakoaren dimentsioa oso handia dela argi bait daukate, eta ez bakarrik AEBetako Etxe Zurira presidente beltza iritsi delako. Mikel Reparazen ustez, hauteskunde hauetan medioek eta bereziki Internetak jokatutako papera azpimarratzekoa da. Kazetari nafarra 2004ko hauteskundeetan izan zen une hartan George W. Bush hautagai zenaren egoitzan. «Youtuberik ez zegoen orain dela lau urte, honelako fenomenoek oraingoan jokatu duten papera izugarria izan da» onartu zuen.\nMedio hauen erabilerak mesede handia egin diote Barack Obamari bi kazetarien ustez, «ikono bihurtu dute Obama, hautagai hutsa baino askoz gehiago, Che Guevara berri bat merchandising berri baten neurrira egina».\nOndo pentsatuta egon omen dira kanpainan erabilitako tresna guztiak. Obamaren «Yes, we can» eslogana adibidez, kazetariek azaldu zuten bezala 60ko hamarkadan segregazioaren unerik latzenean erabilitzen zen «No, you can’t» hari emandako erantzun zuzena. «Laborategiko eslogana da, esanguraz betea», adierazi zuen Mikel Reparazek Obamaren kanpainako zuzendari izan den David Plouffek egindako lana goraipatuz: «hura da talentua, hura». Honen harira, EITBko kazetariek George Lakoff idazlearen “Don’t think of an elephant!” liburua gomendatu zuten, «hark ezarritako zutabeen gainean eraiki zuten eta demokratek euren kanpaina, egungo Biblia da liburu hau komunikazio politikoaren eremuan».\nOihane Yustosek John McCainen egoitzan bizitutakoa gogoratu zuen. «400 kazetari Chicagon bildutako 3.000 haien aurrean; nabari zen errepublikanoek bazekitela galtzaile irtengo zirela, batez ere George Bushen azken urteetako gestioak kalte egin dielako, baita Sarah Palinen deklarazioek ere». Hala ere, errepublikanoen hautagaiak emaitzak jakiterakoan izandako jarrera azpimarratu zuen kazetariak: «oso elegante aritu zen; lehen txistuak entzun orduko errespetua eskatu zuen Obamarentzat, eta haren eskuetan jarri zen ezertan langugarri izan ba zitekeen».\nGurean ere «ahal da»?\nAEBetako hauteskundeek gurean ere eragina izango dutelakoan dira bi kazetariak, baina ados dira hemengo hurrengo hauteskundeetan ikusiko dena «tamalez kopia merkea izango dela» esaterakoan, «interesgarri, hori bai». Eduki falta gero eta handiagoa izango dela uste dute politikoen hiltzaldietan: «Bizitu dugun kanpainan, denboraren 60% emozioei zuzenduta zegoen eta ekonomiari esate baterako 18% baino ez zitzaion dedikatu, hori da joera: hautagaia ezagutzea baina ez bere proposamenak». Nolanahi ere, harrituta zeuden bi kazetariak kaleko edozein biztanleek zeini bozkatu behar zion esaten zielako inongo arazorik gabe. «Ez hori bakarrik, baita besteari zergatik ez zion botua emango, kostako zaigu hori Euskal Herrian ikustea».\n5 de octubre de 2015 Infocom Editore Taldea OLD-Discurso, Política, Historia, Profesorado Comentarios desactivados en El Gobierno Vasco en el exilio (1936-1979). Estreno en ETB de la película y la serie en las que Leyre Arrieta ha participado como guionista\n22 de diciembre de 2014 Leyre Arrieta Profesorado Comentarios desactivados en [:eu]Misilen krisia, Obama eta FARC


Elikadura osasuntsuaren piramide berria: aldaketak eta aholkuak | Consumer\nElikadura osasuntsuaren piramide berria: aldaketak eta aholkuak\nJavier Aranceta SENCeko Batzorde Zientifikoko lehendakariak nutrizio piramide berria azaldu du, maila mailan maila kaltetua\nAzken bi urteetan, Nutrizio Komunitarioko Espainiako Elkarteak (SENC) ‘Espainiako herritarrentzako elikagai-gidak’ eguneratzen jardun du. Horretarako, osasun-arazo ohikoenak kontuan hartu ditu osasun publikoaren ikuspegitik, elikadura-ohitura nagusienak eta jarduera fisikoa eta sedentarismoa gure herrian. Gaur egungo testuinguru sozioekonomiko kulturala ere kontuan hartu da. Elikadura eta bizimodu aktiboagoa erabiliz osasuna hobetzeko gomendioak ematen dituen txosten tekniko eta zientifikoa da emaitza. Ikur ezagunena elikadura osasungarriaren piramidea da, eta hainbat berrikuntza ditu. SENCeko Zientzia Batzordeko presidentea den Javier Aranceta jaunaren eskutik, mailaren maila neurtuko dugu.\nOinarrian: emozioak, kirola, hidratazioa eta sukaldea\nGauza batzuk, elikagaiak izan gabe, dieta kontzeptuaren zati dira. Oinarrizkoak dira eta, beraz, oinarrian daude:\nJarduera fisikoa. SENC erakundeak Osasunaren Mundu Erakundea (OME) baino pixka bat gehiago gomendatzen du: egunean ordu batez modu aktiboan mugitzea. “Bizitzako etapa guztietan iradokitzen dugu, adinaren edo egoera fisikoaren arabera. Testuan 10.000 urratsez hitz egiten dugu; gaur egungo mugikorrekin eta podometroekin oso erraz kontrolatzen da neurri hori. Interes pixka batekin lor daitekeen helburua da: mandatuetako batzuk ez dira autoz egiten, lagunekin paseatzera irten, eskailerak igo, etab. Janaria hutsean ez erortzeko lehen baldintza da”.\nOreka emozionala. SENCentzat, jakin behar dugu ez dugula erosketaren zerrenda egingo, modu berean erosiko, kozinatuko edo bazkalduko dugula, egun on bat badugu, deprimituta edo haserre bagaude edo bestelako sentsaziorik badugu. Horregatik, eta egunero ez direlako onak, iradokitzen dute ondo jateak eragina duela oreka emozionalean, eta oreka emozionaleko aldaketek ez dutela saihestu behar ondo jaten jarraitzea.\nBalantze energetikoa. Formula matematiko sinplea ez bada ere, gorputz-osaketa ona izateko, komeni da bat etortzea energia-kontsumoaren eta -gastuaren artean. Kanpoan jaten edo afaltzen badugu, edo une jakin batean gehiago jaten badugu, irtenbidea izango da pixka bat gehiago ibiltzea, gimnasiora egun gehiago joatea edo elementu konpentsatzaileren bat sartzea. “Ez da beharrezkoa dietan bizitzea, baina gehiago mugitu behar da gehiago jaten dugunean”, gogoratzen dute.\nSukaldaritzako teknika osasungarriak. Askotan ongi aukeratzen dira elikagaiak, baina gaizki prestatzen dira. Teknika bakoitzak (lurrunetan kozinatzeak, irakinaldiak, labeak edo tenpurak) nabarmentzen du elikagaiek nutrizio-balioa eta testura nola kontserbatzen dituzten. Gainera, ontziei dagokienez, Arancetak azaldu du ez dela gauza bera aluminiozko kazolak prestatzea, bota egin behar direla eta altzairu herdoilgaitzez prestatu behar direla. “Mikrouhinean izozteko eta berotzeko, beirazko ontziak soilik erabiltzea gomendatzen dugu”, azpimarratu du.\nHidratazioa. Gure gorputzaren %70 ura da. Eta ura da hidratatuta egoteko edari nagusia. Iturriko ura edan ezin den lekuetan, mineralizazio txikiko botilako ura gomendatzen da.\nKarbohidratoak eta ale osoak lehen mailan\nPiramidearen lehen mailak karbohidrato ugariko elikagaiak mantentzen ditu. Baina aldaketa garrantzitsu bat dago: ogia eta pastak ale osoko irinekin egitea gomendatzen da. “Batzuetan, ogi integrala dela uste duguna zahia eta irin zuria ilundu dioten ogi zuria baino ez da”, dio Arancetak. Hori dela eta, SENCek proposatzen du ogia irin findu gabe egitea, ale osokoa, eta hori pastei eta bigarren mailako beste produktu batzuei ere ematea. “Ehun motatako arroz integralak daude, eta, nutrizioaren ikuspegitik, ez dute zerikusirik ohiko arroz zuriarekin”, gehitzen du espezialistak, piramidearen maila horretan beste berrikuntza batzuk partekatu aurretik.\nIlarrak eta babak bezalako lekale samurrak gehitzen zaizkie, karbohidrato ugari dauzkatenak, eta talde honetako beste elikagaiekin antzekotasun nutrizionala dutenak. Zuntz ugari dute, eta, ondorio mekanikoez gain, osasunarentzat onuragarriak diren substantzia asko ditu.\nElikagai horietako asko (batez ere ale osoak) animalien kontsumorako erabiltzen ziren lehen. Arancetaren iritziz, garrantzitsua da horiek berreskuratzea. “Naturak hor jarri baditu, zerbaitegatik izango da”, hausnartu du.\nFrutak, barazkiak eta barazkiak: osasunaren maila eta freskotasuna\nFrutak, berdurak eta barazkiak dira maila honetako protagonistak, eta funtsezko osagaiak dira osasunerako. Zalantzarik gabe, “elikagai sendagarriak” dira, eta Aranceta sintetizatzen du. Horrek esan nahi du, Espainian, gutxienez barazki-anoa bat gehiago eta ia bat eta erdi gehiago kontsumitzen dugula egunean bost errazio osatzeko.\nHemen ere oliba-olio birjina estra sartzen da. “Garrantzi handia ematen diogu lehen presio birjina estra estra izateari, gordinik jateko, bederen; izan ere, fruta-zukua da, azken batean; olibaren zukua da”, adierazi du espezialistak.\nHalaber, azaldu du maila horretako elikagaiak eta aurrekoarenak otordu nagusi bakoitzean sartu beharreko talde batekoak direla. Hau da, otordu bakoitzean maila bakoitzeko elikagaiak egon behar dira: arroza eta barazkiak, ogia eta frutak… Talde horien konbinazioak elikaduraren oinarria izan behar du, bai bazkarietan, bai afarietan.\nProteinak eta esnekiak\nMaila horretan, eskuinean, proteinak daude. Han, ikuspen berezia ematen zaie haragi zuriei (oilaskoa, indioilarra, untxia) eta arrainei (zuriak eta urdinak, baina batez ere sasoikoak). Lekaleak ere sartzen dira, SENCaren arabera ohiko dietan berreskuratu behar direnak balio erantsiagatik: iraunkorragoak direlako, gutxiago kutsatzen dutelako eta proteina-balio interesgarria dutelako. Arrautzei dagokienez, maila honetan ere, kalitate onekoak, ekologikoak edo landakoak izatea gomendatzen da (lehen zenbakikuntzan zeroa edo bat dutenak). Fruitu lehorrei garrantzi berezia ematen zaie, batez ere intxaurrei, horietatik egunean hiruzpalau jatea gomendatzen baita osasunarentzat onuragarriak direlako, PREDIMED azterketan ikusi dugunez.\nEzkerrean esnekiak daude. Iritsi den adostasunak gomendatzen du esnekiak erdigaingabetuak izatea, ez gaingabetuak, ez osoak, baizik eta gantz gutxiko esnekiak, tarteko puntua. “Esne-gantzak interesgarriak izan daitezkeen elementu batzuk ditu”, azaldu du Arancetak.\nHaragi gorriak, prozesatuak eta hestebeteak: noizbehinka kontsumitzea\nHestebeteen, haragi gorrien eta oro har prozesatutako haragien kontsumoa murriztu egin behar da. Alde horretatik, SENCek OMEren gomendioak errespetatzen ditu, baina azpimarratu egiten du ez dela kantitatea bakarrik zaindu behar, elikagaien kalitatea ere zaindu behar dela. “Haragiak aldatu egiten dira animaliak nola bizi izan duen edo zer jan duen ikusita”, dio Arancetak, berak dioenez, hautatzean hobe da espezie autoktonoak, iberikoak eta naturarekin harmonian bizi izan diren animaliak aukeratzea. Puntu horretan, egosketa-teknikak garrantzitsuak dira, ez baita gauza bera “infernuko” haragia, erreta, labean, plantxan, etab.\nSENC erakundearen beste gomendio dietetiko bat da elikagai horiek landare-jatorriko elikagai gordinekin batera kontsumitzea. Zergatik? Izan ere, organismoan nahi ez diren substantziak sor ditzaketen osagaietako asko, hein batean, neutralizatu egin daitezke entsaladetako landareen osagaien bidez. Gainera, zuntz-kantitate horrekin arrastatu egin daiteke eta heste-mukosarekin kontaktua txikiagoa izan daiteke”. Haragi gorriak edo hestebeteak jaten diren bakoitzean barazki-plater bat ere badago.\nErpinean: janari ultraprozesatuak, azukreak, gantzak eta gatza\nPiramidearen muturrean gatz, azukre eta gantz ugari duten elikagai guztiak daude, eta oso noizbehinka eta gogoetatsua izan beharko lukete. Puntu horretan asko eragiten du kalitatearen alderdiak. Arancetak dioenez, hobe da etxean opil industrialak kontsumitzen dituen bizkotxoa prestatzea, nutrizio-baliorik ez dutenak. Oso elikagai gaziei dagokienez, kontuz ibili behar da. “Kontua ez da azukrerik ez hartzea, ez eta pastela jatea edo ez jatea ere, baizik eta neurri egokian jartzea. Elikagai horiek etengabe kontsumitzen badira, gure osasunari eragin diezaiokete”, azpimarratu du. Aholku hori oso garrantzitsua da haurrentzat, baita helduentzat ere.\nBanderatxoa: osagarriak eta gehigarriak, gainbegiratze profesionalarekin\n“Pertsona askok elikagai bereziak edo produktu dietetikoak eta gehigarri farmakologikoak kontsumitu behar dituzte – azaltzen du SENCeko batzorde zientifikoko lehendakariak. Patologia kronikoak, intolerantziak edo alergiak izan ditzakegu elikagai-talderen batean, agian etengabe kontsumitu behar ditugu botikak… Faktore horiek eragin dezakete nutrizio-premia bereziak izatea, B bitamina gehiago, kaltzio gehiago edo omega 3 gehiago. Arazoa da, berehala, esnea hartu behar dela omega 3, chia haziak, lihoa, intxaurrak, etab.\nErabaki hori bakarka hartzea, osasun-profesional baten aholkurik gabe, arriskutsua eta kaltegarria izan daiteke. Horregatik, piramide berrian lau koloreak dituen gurutze bat ikusten da. Osasun arloko profesional baten dieta dietetikoa behar dugula adierazten du gurutze horrek, eta kolore bakoitzak, erizainak, nutrizionistak, medikuak eta farmazialariak. “Askotan, pertsonek modu autonomoan kontsumitzen ditugu lagun batek, ahizpek edo bizilagunak esan dizkigun elikagai aberastuak edo osagarriak, eta, horrela, gure osasunean eragin positiboa izan dezaketen elementuak, edo guztiz kontrakoa, hartzen ditugu.\nDieta pirámide nutricional-eu